
Aika


Aika on oleellinen määritelmä kertomaan koska jotakin tapahtui.


Koska nämä tapahtumat siis alkoivat?


Ehkä 8412 vuotta ennen Tasavallan syntyä.


Ehkä vuonna 3271 Loranamin aikaa.


Tai ehkä jonain muuna vuonna jotakin muuta aikakäsitystä.


Moninaisista vuosiluvuista huolimatta ajankohta oli Linnunradan ensimmäisen ajan iltaruskossa. Ajankohta, jona 500 000 vuotta jatkunut ensimmäinen kansoittaminen oli kohtaamassa loppunsa. Kukaan ei tiennyt miten loppu tulisi, mitä se tarkoittaisi ja millainen olisi Linnunradan toinen aika. En sitä tiennyt tuolloin minäkään.


Ajankohta oli ennen heräämistä, ennen kuin muistin, kuka olen.


Yksi asia on kuitenkin varma ja se on paikka. Tämä kaikki tapahtui Loranamissa. Maailmassa, joka oli kotini.

Tappio on vasta alkua


Kirkas tähtitaivas ja kaksi kuuta antoivat valoa, joka taittoi yön pimeyden hämäryydeksi. Valo teki maisemasta himmeän kuvajaisen ja ympärillä olevista hahmoista harmaan eri sävyissä näyttäytyviä varjoja. Kuva oli epätodellinen ja valheellinen niille, jotka tiesivät sen moninaisen värikirjon, mitä nuo toisiinsa sulautuvat sävyt edustivat.


Hämärä piilotti värien ohella sen kaiken kärsimyksen, jonka katse olisi päivällä tavoittanut. Veri ja haavat, ruhjeet ja lika häipyivät näkymättömiin hahmoissa, joiden hiljaisen tuskan saattoi aavistaa mutta ei havainnoida.


Tuskan ja kärsimyksen saattoi piilottaa, mutta unohtaa sitä ei voinut. Syvällä sielussa pakottava epätoivo teki yöllisestä hiljaisuudesta painostavan ja tietoisuus mahdollisuuksien olemattomuudesta mielialasta lohduttoman.


Yö antoi hetken turvaa ylivoimaiselta viholliselta, jota vastaan oli taisteltu ja jota oli paettu viimeiset neljä vuorokautta. Yö tarjosi mahdollisuuden hetken lepoon. Se häivytti rajan omien ja vieraiden välillä, eikä kukaan halunnut sitoutua umpimähkäiseen taisteluun, ellei ollut aivan pakko. Eikä vihollisen ollut pakko. Se saattoi odottaa kärsivällisesti päivän valkenemista. Sillä ei ollut mihinkään kiire. Saalis oli loukussa.


Katseet yrittivät haravoida ympärille ja ajatukset tehdä päätelmiä havainnoista, mutta kukaan ei enää tiennyt montako heitä oli jäljellä. Joka tapauksessa liian vähän taisteluun. Vihollisen saartorengas oli illan aikana levittäytynyt nopeammin kuin pakenijat olivat edenneet ja aamun valjetessa se tiivistyisi läpäisemättömäksi muuriksi. Huominen toisi siis vääjäämättä tullessaan täydellisen tuhon.


Hiljaiset kuiskaukset totesivat tilanteen toivottomuuden ja paikoilleen jäämisen lopullisuuden. Ainoa mahdollisuus oli jatkaa pakoa ja suunnistaa edelleen mahdollisuuksien mukaan etelään. Yrittää yön hämäryyden avulla päästä saartorenkaan ulottumattomiin.


Ympärillä levittäytyi kuiva ja karu tasanko, jonka muotoja ei hämärässä voinut erottaa. Paikka oli kuitenkin jokaiselle tuttu ja mielessä asuvat muistikuvat täydensivät maisemaa, joka jatkui kaikkialla aistien muodostamaa näkymää kauemmaksi.


Pienet kalliot ja painanteet värittivät tasaista maisemaa, jossa kasvoi kitukasvuista pensaikkoa ja vaatimattomia puurykelmiä siellä, missä pohjavesi oli juurien tavoitettavissa. Suurimmaksi osaksi ainoa kasvillisuus oli kuitenkin polviin ulottuva heinä, joka peitti alleen ratsuille haastavan kivisen ja kuoppaisen maankamaran.


Ruoho ja pimeys antoivat suojaa, mutta yön pimeät tunnit eivät riittäneet siihen, että pakoon olisi voinut ryömiä tai kontata täydellisesti katseilta piilossa. Aamunkoitteessa saartorengas olisi edelleen lähellä ja tavoittaisi ratsunsa hylänneet saaliit.


Tosiasioiden ja tilanteen ymmärtämisen ohjaamana matkaa jatkettiin hevosia taluttaen. Äänetön eteneminen osin kasvillisuuden suojaamana ja maastonmuotoja hyväksikäyttäen antoi turvaa ainakin hetken aikaa.


Omat silmät yrittivät tavoittaa jokaisen maisemaan kuulumattoman elementin ja samalla takaraivossa jyskytti tietoisuus, että niin tekivät vihollisen tiedustelijatkin. Näitä oli varmasti sijoitettu korkeimmille kohdille täydentämään ja varoittamaan saartorengasta.


Vihollisen pääjoukkojen leirit saattoi laskea himmeästi hehkuvien nuotioiden määrästä. Ne levittäytyivät hevosenkengän muotoisesti ympärillä, riittävän kaukana, jotta mikään vastahyökkäys ei pääsisi yllättämään, mutta riittävän lähellä takaa-ajon jatkamiseen.


Nuotioiden etäisyys ja hevosenkengän jättämä pimeä aukko toivat turvallisuudentunnetta, mutta jokainen ymmärsi tunteen valheellisuuden. Tiedustelijoita oli asetettu kaikkialle ja jossain vaiheessa pakenijat havaittaisiin. Seuraavat tunnit näyttäisivät kumman osapuolen kannalta se olisi liian myöhäistä.


Yö oli tuonut mukanaan helpottavaa viileyttä, mutta kaikki hikoilivat silti vuolaasti. Taisteluvarusteissa eteneminen jokaista liikettä tarkkaan varoen oli raskasta. Jokainen olisi halunnut haukkoa happea kuuluvasti puuskuttaen, mutta sekin ääni olisi liikaa hiljaisessa yössä. Äänettömästi ja hitaasti ilmaa vedettiin keuhkoihin, jotka huusivat lisää lihasten voimakkaasti kuluttamaa elämän eliksiiriä.


Lopulta tapahtui väistämätön. Tulinuoli sinkoutui äkisti kohti taivasta ja kertoi alas pudotessaan paikan, missä tiedustelija oli havainnut liikettä. Samalla hetkellä, kun tuo äkillinen liekki piirtyi verkkokalvoille, nousivat pakenijat hevosten selkään ja lähtivät ratsastamaan kovaa vauhtia etelään. Hiipiminen muuttui epätoivon siivittämäksi pakenemiseksi.


Vihollisen pääleirien nuotiot olivat jo jääneet taakse, joten varovainen eteneminen oli ostanut kallisarvoista aikaa. Silti pako oli kaukana onnistumisesta ja epävarmuustekijöitä oli lohduttoman paljon. Hämärässä yössä kovavauhtinen ratsastaminen oli vaarallista. Vaikka tasanko oli maastoltaan suhteellisen tasainen, peitti pitkä ruoho alleen kuoppia ja kiviä.


Vauhtia ei kuitenkaan ollut mahdollista hidastaa. Lähimmän tiedustelijan jälkeen useampi muukin oli havainnut ratsaille nousseet pakenijat ja tulinuolia lensi tasaiseen tahtiin näiden perään. Hämärästä yöstä oli muodostunut välkehtivä ja brutaali näytelmä.


Kirkkaat liekit osoittivat takaa-ajoon lähteville joukoille oikean suunnan samalla, kun antoivat valoa tiedustelijoiden mukana seuranneille jousiampujille. Tulinuolet valaisivat ympäristöään välähdyksenomaisesti ja niiden mukana alkoi pakenijoiden niskaan sataa tavanomaisia, mutta huomattavasti tarkemmin tähdättyjä nuolia.


Tottuneet soturit reagoivat nopeasti nuoliin, kun niiden uhka muuttui pelkästä merkinannosta kuolettavaksi. Toisen käden pitäessä suitsista, tarttui toinen satulan vieressä roikkuvaan kilpeen ja nosti sen niskan taakse. Monikerroksisesta puusta valmistettu ja ritarikunnan väreillä koristeltu kilpi suojasi ylävartaloa ja päätä takaviistosta sinkoutuvia nuolia vastaan.


Yö oli äkisti muuttunut kaikkea muuta kuin äänettömäksi. Kavioiden töminä tasangon kovaa pintaa vasten kuulosti pitkällisen hiljaisuuden jälkeen ukkosen jylinältä. Nuolten ontto kumahtelu kilpiin kertoi vihollisen läheisyydestä ja sai etovan tunteen nousemaan kurkkuun.


Hämärässä ei edelleenkään voinut kertoa, kuinka moni oli mukana, mutta pelottavan usein hevosen hirnunta tai ratsastajan tuskainen äännähdys paljasti, että nuoli oli löytänyt tiensä suojauksen ohi. Kuinka moni vain haavoittui ja kuinka monen elämä päättyi joko hevosen kaatumiseen tai satulasta putoamiseen. Ainoa asia mikä oli varmaa, oli pakenijoiden lukumäärän vääjäämätön väheneminen.


Jokainen huuto ja maahan suistumisen ryske kouraisivat pakenijoiden sisintä. Mielessä ehkä käväisi ajatus siitä, kuka oli jäänyt matkan varrelle, mutta mahdollisuutta surra tai miettiä ei ollut. Kaikki keskittyminen piti suunnata epätoivoiseen pakoon. Aikaa tai mahdollisuutta auttaa ei ollut ja jokainen nuolen tömähdys kertoi omankin kohtalon roikkuvan hentoisen toivon varassa.


Matkan jatkuessa kertoivat vilkaisut taakse nuotioiden loimun jäävän koko ajan kauemmaksi, kunnes niitä ei enää kunnolla edes erottanut. Samalla nuolten määrä alkoi hiipua. Vihollisen pääjoukot eivät olleet tavoittaneet tulinuolien merkitsemää reittiä riittävän ajoissa ja tiedustelijoiden mukana olleiden jousiampujien nuolet oli käytetty. Pakenijat hidastivat sen verran vauhtia, ettei kavioiden kumina enää paljastaisi heidän sijaintiaan.


Yön hiljalleen vaihtuessa aamuksi saapuivat pakenijat ensi kertaa moneen päivään tielle. Hiekkainen ja suhteellisen hyväkuntoinen tie kulki poikittain kulkusuuntaan nähden. Tie oli kaikille tuttu ainakin kartoista. Se yhdisti eteläisimmät kaupungit toisiinsa ja oli myös lafaattien kauppakaravaanien käyttämä reitti itään.


Tien eteläpuolella kohosi tiheä metsä, joka oli koko Loranamin suurin ja ulottui laajoille alueille aina rannikkoa myöden. Osuvasti ja yksinkertaisesti se oli nimetty Suureksi metsäksi. Mikään kansa tai kaupunki ei ollut koskaan vaatinut sitä itselleen, joten tarvetta erityiseen nimeämiseen ei ollut ilmennyt.


Pakenijat kerääntyivät yhteen ja vilkuilivat ympärilleen. Kasvoilla näkyi väsymystä, mutta nyt myös epätoivoa, kun matkalle jääneiden määrä ja osin henkilöllisyyskin alkoi paljastua. Mukana oli enää reilu kaksikymmentä ratsastajaa eikä vihollinen edelleenkään voinut olla kaukana.


”Kuningatar ei enää ole joukossamme”, kuului hiljainen kommentti, joka viilsi raadollisuudellaan ilmaa kuin veitsi.


”Hän oli vielä eilen mukana.”


”Oletko varma, muistan hänet toissapäivältä.”


”Ei tässä ole ollut moneen päivään mahdollisuutta saada kokonaiskuvaa joukostamme.”


”Ei ennen kuin nyt ja nyt hän ei enää ole mukana.”


”Tiedän, ensimmäinen ritari ja sydämeni huutaa murhetta, mutta silti meidän on jatkettava matkaa.”


”Matkaa jonnekin, jota voisi kutsua turvapaikaksi”, ensimmäiseksi ritariksi kutsuttu sanoi ja sai aikaiseksi synkän hiljaisuuden väsyneiden, nälkäisten ja likaisten hahmojen joukossa.


Mikä olisi turvapaikka, jonne voitaisiin suunnata? Etelä oli koko ajan ollut ainoa toivo, mutta mihin täällä? Vihollisen takaa-ajon ja saartorenkaan keskellä ei ollut löytynyt mahdollisuutta tai edes tarvetta miettiä tarkemmin määränpäätä. Nyt mahdollisuus oli tullut, mutta miten se käytettäisiin.


”Tämä tie johtaa idässä suoraan Tiriziin. Sen muurien takana voisimme löytää suojaa tai ainakin piilopaikan.”


”Tiriz on pohjoisesta vyöryvän vihollisen tulilinjalla.”


”Jatkavatko he Tiriziin? Riittävätkö heidän voimansa sinne asti?”


”He jatkavat sinne joko nyt tai myöhemmin, mutta joka tapauksessa Tiriz on suoralla linjalla hyökkäyksen nykyvaiheessa.”


”Sekään ei ole siis enää turvallinen?”


”Ei mikään paikka ole enää turvallinen, ei ainakaan varmuudella.”


”Länsi on kauempana sotanäyttämöstä.”


”Ja kauempana meistä.”


”Siellä on Nurin ja myös Lafaattien maa, joten turvaa on saatavilla.”


”Lafaatit! Ei meillä ole niin paljoa rikkauksia mukana, että voisimme ostaa heiltä turvaa.”


”Ja jos emme voi maksaa niin he myyvät meidät eniten tarjoavalle.”


”Ehkä Nurin on paras toivomme ainakin hetkellisestä turvasta, mutta matkalla voimme vielä punnita vaihtoehtoja.”


”Maailmassa ei montaa vaihtoehtoa enää ole.”


”Silti jokin on valittava. Tämä viivyttely vain lisää kiinnijäämisen todennäköisyyttä.”


”Oikeassa olet, meidän on lähdettävä liikkeelle.”


”Jos kaikki kannattavat länttä niin lähdetään.”


Kukaan ei noussut vastustamaan päätöstä, joten suunta otettiin länteen. Hevoset olivat väsyneitä yön taivalluksesta ja niinpä vauhti pidettiin rauhallisena. Kaikki vaistot vaativat kiihdyttämään, mutta kaviot kopisivat kevyen laukan tahtiin tien hiekkaisessa pinnassa.


Vasemmalla kohosi vihreänä muurina Suuren metsän läpäisemätön hahmo ja oikealla pakomatkan näyttämönä toiminut karu tasanko. Kahden tyystin erilaisen luontotyypin jyrkkä raja oli sekä hämmentävä että kiinnostava. Ehkä joku oli joskus miettinyt syitä sen synnylle, mutta ainakin se oli tarjonnut tarkoituksenmukaisen linjauksen tielle.


Ympärillä luonto näyttäytyi tavalla, jossa eivät sivistyneen elämän ongelmat tai pelot merkinneet mitään. Tasaisesti etenevä pakenijoiden joukko ei kuitenkaan nähnyt ympärillään mitään muuta kuin uhkia. Kaikki aistit ja vaistot yrittivät löytää pienenkin viitteen siitä, että vihollinen oli jatkanut takaa-ajoaan.


Kun länteen suuntautunutta matkaa oli takana neljä päivää ja kolme yötä, alkoivat voimavarat olla lopussa. Lemorin tasangon läpi kulkenutta pakoa oli jatkettu lähes yhtäjaksoisesti, pelon, rasitusten ja väsymyksen kalvaessa voimia. Niin hevoset kuin ratsastajatkin olivat saaneet vain muutaman tunnin levon kolmen ensimmäisen yön pimeimpinä tunteina. Unta olivat häirinneet vartioinnin vuorottelu, vähien ruokavarojen tuoma nälkä ja alati väijyvän vihollisen uhka.


Neljännen yön lähestyessä olivat kaikki näännyksissä. Oli selvää, ettei kukaan pääsisi länteen ilman kunnollista lepoa. Hevoset luhistuisivat ja ratsastajat putoaisivat satulasta silkan väsymyksen ja nälän seurauksena.


Koska koko päivä oli taitettu matkaa ilman havaintoa vihollisesta, päätettiin niin järkiperäisesti kuin silkan pakon sanelemana vetäytyä pidemmäksi aikaa lepäämään. Ratsastajat pudottautuivat satulasta ja taluttivat hevoset tietä reunustavan tiheän aluskasvillisuuden läpi metsän siimekseen.


Pakenijat riisuivat omat taisteluvarusteensa ja ratsujen satulat. Hevosia harjattiin hupenevilla voimilla ja toivottiin, että ne löytäisivät metsän aluskasvillisuudesta syötävää. Pakenijoille itselleen ei enää ruokaa juuri ollut, vain jokin yksittäinen hedelmä ja leivän palanen jokaiselle. Vettä ei riittänyt edes naaman huuhteluun, mutta juotavaksi sitä oli juuri ja juuri sekä hevosille että ratsastajille.


Vartiovuorojen sopimisen jälkeen paneuduttiin lepäämään ja tällä kertaa väsymys oli niin syvää, että jo makuulle asettuminen sai jokaisen sammumaan yhtä tehokkaasti kuin sammiollinen viiniä.


Yö sujui ilman häiriöitä ja herätessä kaikki olivat kalvavasta nälästä, kipeytyneistä paikoista ja masentuneesta tunnelmasta huolimatta virkeämpiä kuin moneen päivään. Aamuyön tunteina hevoset satuloitiin ja taisteluvarusteet puettiin jälleen päälle. Ne olivat kuluneita, likaisia ja lommoisia, siis kaikkea muuta kuin mihin kukaan oli tottunut.


Vaikka jokainen tiesi taisteluvarusteiden perimmäisen tarkoituksen ja että ne oli aikoinaan suunniteltu aitojen sotakokemusten perusteella, ei kukaan ratsastajista ollut kuvitellut joutuvansa käyttämään niitä tositarkoituksessa harjoituskentän ulkopuolella.


Kuten niin moni sukupolvi aiemmin, niin myös nämä ritarit olivat kouluttautuneita ja päteviä, mutta vailla todellista taistelukokemusta. Aikoja sitten saavutettu sisäisen rauhan aika oli kestänyt, kunnes oli saapunut vihollinen ulkoapäin. Kiiltäviin, puhtaisiin ja koristeltuihin taisteluvarusteisiin tottuneet ritarit olivat äkisti joutuneet taisteluihin, joissa oma henki oli koko ajan vaarassa.


Tuo rähjäisen oloinen joukko, joka maantielle palasi, oli siis kaukana niistä paraatisotilaista, jotka aiemmin olivat kaupungeissa ja teillä ratsastaneet. Jokainen tiesi tämän, mutta se ei vaivannut mieltä. Päällimmäisenä tunteena oli katkeruus, viha ja pelko siitä, että tämä kaikki oli ollut turhaa. Taistelu oli hävitty ja vihollinen oli ottanut uuden askeleen kohti täydellistä voittoa.


Levätyn yön jälkeen matkaa jatkettiin rivakammin, tasaisesti etenevää laukkaa edellispäivän rauhallisen askelluksen sijaan. Aamun valjetessa oli jo edetty pitkälle ja rikkumattoman rauhan jatkuessa tuntui, että hiljalleen lähestyvä turva olisi saavutettavissa.


Iltapäivän ollessa jo pitkällä alkoi edessä häämöttää jokivarren hahmo. Matka oli taittunut joutuisasti, vain parin lyhyen lepotauon keskeyttäessä etenemisen. Pakenijoiden joukko pysäytti hevoset risteykseen, jossa heidän käyttämänsä tie yhtyi jokivartta seuraavaan pohjoiseteläsuuntaiseen tiehen. Jokainen tiesi, että oli päätösten aika.


”Nures joen toisella puolella ovat lafaattien maat. Sieltä voimme saada turvaa, mutta politiikan varjossa asia ei ole mitenkään itsestään selvää. Jokivartta etelään lähdettäessä pääsemme parin kolmen päivän sisällä Nuriniin.”


”Vihollinen ei ole vielä hätyytellyt lafaatteja.”


”Mutta miksi? Ovatko he tehneet sopimuksen vai eikö hyökkäys vain ole vielä ehtinyt tänne?”


”Ja vaikka lafaatit eivät olisi sopimusta tehneet, niin riskeeraavatko he rauhan auttamalla meitä.”


”Ennemmin he ostavat vielä pysyvämmän rauhan pettämällä meidät.”


”Ilmeisesti jatkamme etelään. Turva on siellä suunnalla kauempana, mutta varmemmin saavutettavissa.”


”Tuskin lopullista turvaa on enää missään.”


”Eikä tuo joki ole mikään muuri. Ei Nuresin ylittäminen tarkoita välitöntä turvaa. Halutessaan vihollinen voi yhä seurata meitä ja todellinen turva olisi vasta jotkut takuut lafaateilta.”


”Turva olisi siellä jopa kauempana ja ainakin epävarmempi kuin suoraan etelään lähtiessä.”


”Suuntaamme siis etelään.”


Lyhyessä keskustelussa lausuttiin ääneen niin järjen kuin tunteen muodostamia mielipiteitä, ennakkoluulojen ja todellisten kokemusten muokkaamia ajatuksia. Pohdinnoissa oli sekä epäluuloa että helpotusta ja kuitenkin kaikki oli turhaa. Yksi pieni pysähdys, yksi mitätön keskustelu ei muuttanut tuomittujen viimeistä matkaa.

Matka vailla määränpäätä


Tien reunassa kulkevien matalien kallioiden koloista nousi yhden lähes huomaamattoman komennon mukana jousiampujien ryhmä. Ensimmäiset nuolet olivat matkalla ennen kuin kukaan pakenijoista edes ymmärsi lähestyvän kuoleman olemassaoloa.


Nuolet iskeytyivät sekä ratsastajien että hevosten lihaan, tömähtelivät kivuliaasti taisteluvarusteisiin ja silpoutuivat säleiksi metallisuojiin osuessaan. Nuolien kapeat ja terävät kärjet oli kuitenkin suunniteltu ritarien varusteita vastaan. Ne tunkeutuivat kuolettavalla voimalla pääasiallisena suojana toimivien rengashaarniskojen silmukoiden läpi. Hetkessä ilma oli täynnä huutoa, hirnuntaa ja tien hiekkaisen pinnan muodostamaa pölyä.


Seuraavat nuolet olivat matkalla ennen kuin ensimmäiset olivat kunnolla osuneet kohteisiinsa. Silti tähtäämiseen käytettiin muutama sekunti enemmän aikaa ja yhä useampi nuoli osui oikeassa kulmassa oikeaan paikkaan, ohittaen metallilevyjen suojaamat raajat ja tunkeutumalla rengashaarniskan silmukoiden läpi vartaloon.


Väijytyksen kohteeksi joutunut joukko yritti hahmottaa kaoottista tilannetta ja nostaa satulan vieressä roikkuvia kilpiä suojaksi, päästä pakoon kuolettavaa uhkaa ja maahan pudottuaan löytää suojaa. Ylivoima, yllätys ja murhaava tarkkuus olivat kuitenkin liikaa. Kalmanhenkäyksen kylmä kosketus ei säästänyt ketään.


Kolmannen yhteislaukauksen jälkeen ei yksikään ratsu tai ratsastaja ollut enää pystyssä. Tiellä makasi tuskissaan vaikeroivia hahmoja ja ryömien tai kontaten pakoon yrittäviä. Muutamat urheat vääntäytyivät töröttävistä nuolista huolimatta seisomaan ja nostivat miekan valmiuteen.


Vuolaana virtaava veri sekoittui hiekkaan, horjuvat askeleet yrittivät löytää tasapainoa, käheät huudot tuoda rohkeutta. Pöly tarttui uhrien hien ja veren peittämään ihoon, iljettävä teurastuksen haju jäi leijailemaan kuolleiden ja kuolevien ylle.


Kallioilta ryntäsi esiin huutava ja miekkojaan heiluttava sotilasosasto, joka syöksyi uhrien keskelle näiden avuttomuuteen nähden epätodellisen raivon vallassa. Sotilaiden mustat tunikat sekä tummasta metallista valmistetut kypärät paljastivat hyökkääjän. Tunikoissa oli sama tunnus kuin kalliolle nostetussa lipussa, harmaa tähti mustalla pohjalla. Se kertoi vihollisesta, joka oli viimein löytänyt saaliinsa.


Pakenijoita oli ollut reilu kaksikymmentä. Nyt nuo kaikki naiset ja miehet kohtasivat kohtalonsa sen vihollisen kädestä, jota olivat päivästä toiseen paenneet. Kaikki toivo valui veren mukana tien hiekkaiseen pintaan.


Vain yksi selvisi hyökkäyksestä, ei taidon tai kokemuksen vaan puhtaan hyvän onnen takia. Hetkeä aiemmin oli miehen hevonen alkanut ontumaan ja pakottanut jatkamaan matkaa jalan. Mies ei olettanut, että häntä odotettaisiin tai hänen vuokseen pako riskeerattaisiin. Yksi ritari, oli hän kuka tahansa, ei noussut muiden yläpuolelle. Tämä oli uusi todellisuus, jossa elettiin ja jossa yksi henki ei merkinnyt mitään.


Mies oli nähnyt ensimmäiset jousiampujat ja syöksynyt vasemmalla kohoavan metsän suojaan. Tien vartta reunustava runsas aluskasvillisuus tarjosi hyvän piilopaikan ja jos vihollinen lähtisi tulemaan kohti, antaisi takana levittäytyvä lähes loputon metsä mahdollisuuden suojaisaan pakenemiseen.


Vaikka kaikki vaistot kehottivat jäämään paikoilleen makaamaan, lähti mies hiipimään aluskasvillisuuden seassa kohti taistelupaikkaa. Hän uskoi, että jokaista miekkaa tarvittaisiin ja että sivusta yllättäen hän saisi aikaan ratkaisevan muutoksen taistelun kulkuun.


Muutosta ei kuitenkaan voinut tuoda sillä mitään taistelua ei syntynyt. Oli vain silkkaa teurastusta, jonka jousiampujat olivat aloittaneet ja jonka miekat lopettivat miehen silmien edessä. Tiheän pensaikon seasta kurkkien mies näki raakuuden, johon vain vihollinen kykeni. Antautumista ei tunnettu niitä kohtaan, jotka vastarintaan nousivat.


Mies tunsi kyynelten polttavan silmäkulmissa tuon kammottavan näyn edessä. Koko ruumis tärisi inhon ja lohduttomuuden saadessa yliotteen. Vihollisen sotilaat astelivat jo voitettujen vastustajien keskellä ja survoivat miekkojaan vielä hengissä olevien lihaan. Yksikään isku ei ollut armollinen lopetus vaan tarkoitus oli tuottaa tuskaa uhrien elämän viimeisille minuuteille. Ilman täyttivät vihollisen sadistisesta nautinnosta kertovat huudahdukset ja maassa makaavien uhrien kärsimyksen paljastavat äänet.


Tuskan ja epätoivon huudot, kärsivien valitus ja itku korvensivat näytelmää tuijottavan miehen sisintä. Hetken aikaa käsi puristi miekan kahvaa ja mielessä oli vain yksi ajatus. Hyökätä ja viedä edes joku noista raakalaisista mukana.


Käsi kuitenkin irtosi miekan kahvalta ja pää painui maata vasten. Ei ollut mitään tehtävissä. Oman elämän uhraaminen ei toisi toivoa tai valoa mihinkään, eikä myöskään tuottaisi minkäänlaista pelkoa tai epäröintiä vihollisen keskuuteen.


Mies kääntyi selälleen ja painoi silmänsä kiinni. Mieli oli myllerryksen vallassa eikä kuvottava näky suostunut poistumaan ajatuksista. Perääntyminen kauemmas metsän uumeniin olisi ollut järkevä teko, mutta mies ei jaksanut välittää selviytymisestä. Jos vihollinen huomaisi hänet niin mitä sitten? Ei kuolema sen paremmin kuin elämäkään muuttaisi enää mitään. Maailma oli mitä oli.


Mies ei tiennyt kuinka kauan oli maannut ja oliko hän pyörtynyt vai nukahtanut taukoamattomaan painajaiseen. Joka tapauksessa havahtuessa ei vihollisesta ollut enää merkkiäkään jäljellä. Tiellä näkyi vain veristen ruumiiden matto. Kalliot olivat tyhjät niin sotilaista kuin näiden lipuista. Teurastajat olivat tehneet työnsä eikä kuolleilla ollut heille mitään arvoa.


Mies nousi pystyyn ja veti syvään henkeä. Tiellä odottava näky ei houkutellut luokseen, mutta vaihtoehtoja ei ollut. Hän pakotti itsensä liikkeelle ja astui tielle lasittunut katse silmissään. Miestä ei kiinnostanut, vaikka vihollinen olisikin jättänyt piilottelevia vartioita lähettyville. Näky oli niin raastava, että sen edessä oma kuolema tuntui merkityksettömältä. Toisaalta katkeruuden ja kuvotuksen alla kyti viha ja mies melkein toivoi, että joku onneton yrittäisi nitistää hänet.


Tien hiekkainen ja kovaksi tamppaantunut pinta oli punaisena verestä. Nuolet ja muutama miekan pisto olisivat riittäneet tappamaan pakenijoiden joukon. Armollisen ja kunniakkaan kuoleman suoneista haavoista valuneen veren olisi tien hiekkainen pinta imenyt.


Ympärillä levittäytyvä näky oli jotakin aivan muuta. Silvottuja ja leikeltyjä ruumiita, joiden ammottavista haavoista oli valunut suuria lammikoita punaista elämännestettä. Iljettävästi irti hakattua kudosta lojui järkyttävissä määrin kaikkialla.


Veren rautainen haju tunkeutui sieraimiin ja sai näkymän muuttumaan entistä kammottavammaksi. Julmuus ja kivun tuottamisen nautinto, joka teurastuksesta huokui, oli pelottavaa, jopa lannistavaa. Taistelu oli hävitty, mutta jossakin kaukaisuudessa ehkä tai toivottavasti odotti uusi. Tällaisen vihollisen kanssa ei voinut neuvotella.


Maassa lojuvat ruumiit olivat naisia ja miehiä, joiden kasvot oli silvottu, raajoja katkottu ja sukupuolielimet seivästetty. Onnekkaimmat olivat kuolleet ennen kidutusta, mutta monet olivat kokeneet sen kaiken. Veri ja ammottavat haavat näyttelivät pääosaa, mutta Lomasin ritarikunnan valkoiset kultaisella kruunulla koristellut asetakit ja viitat saattoi kuitenkin erottaa.


Mies katseli ruumiita, jotka kaikki kuuluivat hänen ritarikuntaansa ja joista hän tunsi jokaisen. Jotkut olivat ystäviä, jotkut vain tuttuja kasvoja. Nyt he kaikki olivat kuolleet ja hän oli siihen ainakin osaksi syypää. Nämä ja lukemattomat muut olivat lähteneet hänen mukanaan taisteluun ja maksaneet kalleimman hinnan. Oliko tehty päätös ollut oikeutettu? Olisiko korvat tullut ummistaa ja ajatella vain itseään.


Jälkiviisaus oli helppoa, mutta ei sekään kaikkeen vastannut. Hinta oli ollut kova, mutta olisiko toisenlainen päätös maksanut jossakin muualla vielä enemmän. Mies huokaisi. Mitä oli tehty, oli tehty ja nyt saattoi vain katsoa eteenpäin.


Mikä oli eteenpäin? Mihin yksinäinen sodan hävinnyt mies lähtisi? Nurin oli ollut kumppaneiden todennäköinen päätös, vaikkei hän viimeistä keskustelua ollutkaan kuullut. Epäluulot lafaatteja kohtaan olivat varmasti liian vahvat. Kauppaa näiden kanssa saattoi ja jopa piti tehdä, mutta luottaa ja asettaa oma henki näiden käsiin? Se oli jo kokonaan toinen asia.


Nurin antaisi turvaa ainakin hetkellisesti ja se oli varmasti painanut kanssaritarien päätöksessä, mutta halusiko mies itse sinne? Halusiko hän sodan hävinneenä astua kaupungin portista sisään. Kykenisikö hän katsomaan jalkojensa juuressa lepäävän verilöylyn jälkeen muiden elämää ja ennen kaikkea, miten hän kohtaisi Nurinin kaupunkiruhtinaan yksin. Miten hän kertoisi paenneensa hävityn sodan jaloista ja menettäneensä pakomatkan aikana kaikki kumppaninsa. Miten hän kertoisi, etteivät ritarit olleet kyenneet suojaamaan kuningatartaan.


Mikä siis oli vaihtoehto? Oliko sellaista edes olemassa? Kotiin ei voinut palata, mutta voisiko vastaus olla muualla. Siellä minne yhteinen tahto ei ollut heitä halunnut. Palaisiko hän itään? Ehkä siinä oli vastaus. Ehkä hän yksinäisenä ja tuntemattomana löytäisi turvaa ja uuden elämän. Ehkä vihollinen ei ollutkaan iskenyt etelään ja vaikka olisi, niin miksi se kiinnostuisi mitättömästä matkaajasta?


Jos jokin oli varmaa niin se oli menneisyyden kätkeminen. Hänen entinen elämänsä jäisi tälle tielle ja kohti itää palaisi tyystin toinen mies. Mitätön ja yksinäinen, tuntematon ja katkera mies. Oliko siinä koko tulevaisuus, sitäkään ei voinut tietää.


Mies riisui valkoisen viitan, johon oli kirjailtu Lomasin vaakuna sekä valkoisen polviin ulottuvan ja hihattoman asetakin, jonka rintamusta koristi Lomasin kultainen kruunu. Ne olivat taistelun ja pakomatkan likaamia, vailla entisen elämän puhdasta loistoa. Hän pudotti ne maahan, jossa jo lepäsi kypärä ja taisteluhansikkaat, joiden kämmenselässä oli metallisuojat.


Säärien ja kyynärvarsien metallisuojat irtosivat nahkahihnojen soljet avaamalla. Seuraavaksi oli vuorossa rengashaarniskapaita, jonka hihat ulottuivat kyynärpäiden alapuolelle ja helma puoleen reiteen. Rengaspaidan alla oli monikerroksisesti topattu gambeson, joka suojasi iskujen aiheuttamilta ruhjeilta.


Kaiken riisumisen jälkeen päällä oli enää Lomasin ritarikunnan tumma tunika, tummat housut ja saappaat. Poissa oli taisteluvarusteiden antama voima ja asetakin sekä viitan tuoma loistokkuus. Jäljellä oli se mitä haluttiin, tyystin merkityksetön kulkija.


Tarkemmin katsottuna miehen olisi voinut erottaa tavanomaisesta maalaisesta ja ehkä jopa kaupunkilaisesta, sillä olihan sekä tunikassa että housuissa runsaasti metallinhohtoisilla langoilla tehtyjä kirjailuja ja ne oli valmistettu laadukkaasta kankaasta. Raskas taistelu ja pitkä pakomatka olivat kuitenkin häivyttäneet suuren osan aiempaa hienostuneisuutta. Vaatteet olivat likaisia, kuluneita ja osin repaleisia.


Mies asteli ruumiiden keskellä ja etsi sopivia lisävarusteita. Kuolleiden ryöstäminen ei vaivannut, sillä nämä eivät maallista omaisuutta tarvinneet. Raaka joukkomurha oli itsessään niin lohduton ja järkyttävä kokemus, ettei sen rinnalla vainajien jälkeensä jättämien tavaroiden penkominen tuntunut missään.


Suurimalla osalla oli miehen itsensä tavoin ollut mukanaan vain päällä kannetut taisteluvarusteet, mitään muuta ei ollut ehtinyt suoraan taistelua seuranneelle pakomatkalle haalia. Jotkut olivat kuitenkin olleet kaukaa viisaita tai vain sattumalta kantaneet mukanaan matkalla tarvittavia tavaroita.


Mies löysi sopivan repun, johon kaikki omat varusteet saisi pakattua. Samoin löytyi hupullinen kaapu, jonka lämpöä saattaisi öisin arvostaa ja joka osaltaan naamioisi hänet tavalliseksi matkalaiseksi. Mukaan lähti myös kaksi juomaleiliä, jotka mies täytti virtaavassa joessa. Ruokaa ei juuri löytynyt. Lähes kaikki oli syöty matkan aikana. Pari parhaat päivänsä nähnyttä hedelmää ja muutama palanen kuivaa leipää olivat ainoat saaliit.


Varsinaiseksi ryöstöksi kuolleiden tavaroiden penkominen muuttui siinä kohtaa, kun mies vei kaikkien rahakukkarot. Tämäkään ei nostanut syyllisyydentunteita vaan pikemminkin jonkinlaista tyytyväisyyttä. Koko entisen elämän aikana hänen ei ollut tarvinnut miettiä rahaa tai asioiden ostamista. Silti hän oli ymmärtänyt tutkia vainajien kukkarot tietoisena, että ruokaa ja katto pään päälle piti todennäköisesti tästä eteenpäin ostaa rahalla.


Kaiken tämän jälkeen mies teki vielä viimeisen palveluksen kuolleille. Hän otti tikarin käteensä ja asteli sopivan tien vieressä kohoavan kiven äärelle. Sen pintaan mies raapusti päivämäärän, uhrien lukumäärän ja murhaajien nimen sekä oman sinettinsä.


Lopulta oli aika lähteä ja mies kietoi asevyön ympärilleen. Hän siirsi miekan riittävän taakse, jotta pitkä kaapu peitti sen näkyvistä. Kilpi ja satulassa ollut keihäs saivat jäädä. Niitä ei kykenisi mitenkään piilottelemaan.


Reppu tuntui selässä kohtuuttoman painavalta. Päälle puettuna taisteluvarusteiden paino jakaantui tasaisesti, mutta nyt hartiat joutuivat kantamaan lähes kaiken, mikä tuntui melko ikävältä. Silti mies ei kyennyt luopumaan varusteistaan.


Mies oli jättämässä silvotun ruumismaton mukana niin paljon entisestä elämästä taakseen, että kaikesta muusta luopuminen ei tuntunut mahdolliselta. Jokin pieni osa menneisyyttä kulkisi mukana silläkin uhalla, että se vääntäisi selän lopullisesti kumaraan. Repun sisältö tietäisi paljastuessaan kuolemantuomiota, mutta siitä luopuminen nostaisi henkisen painolastin vielä paljon ruumiillista suuremmaksi.


Mies kulki hiljalleen ja voimiaan säästellen kohti itää. Jalkaisin aikaa kului lukuisia päiviä enemmän kuin ratsain taitetulla pakomatkalla ja nyt päämäärä oli vielä kauempana. Ajalla ei kuitenkaan ollut mitään merkitystä miehelle, joka oli menettänyt kaiken ja joka halusi unohtaa niin menneisyytensä kuin itsensä. Saapuisi hän määränpäähän huomenna tai kuukauden kuluttua niin maailma ei siitä muuttuisi.


Mies asteli eteenpäin idän ja lännen yhdistävällä tiellä, joka kulki Lemorin tasangon ja Suuren metsän välissä. Se oli kuin tarkoituksella rakennettu raja, jota kumpikaan luonnonmuoto ei voinut ylittää ja jota tähän päivään mennessä ei myöskään mikään kansa ollut ylittänyt.


Kului kaksi viikkoa ennen kuin hiljalleen merta kohti laskeutuva maasto kertoi määränpään lähestyvän. Koko matkan aikana ei mies ollut kohdannut ketään ja miksipä olisi. Hyökkäys pohjoisessa ja sen todennäköinen leviäminen itäisille rannikoille oli katkaissut suuren osan liikenteestä. Kukaan ei halunnut saapua sodan jalkoihin ja harva oli valmis hylkäämään kotinsa edes vihollisen kolkutellessa porteilla.


Nyt yksinäinen matkaaja oli saapumassa itään, päinvastaiseen suuntaan ja todennäköisesti keskelle sotaa. Oli mahdoton sanoa mitä mies kuvitteli näkevänsä, tekevänsä tai edes yrittävänsä. Ehkä katoaminen tuttuun ympäristöön asukkaana asukkaiden joukkoon oli jollain tapaa paras vaihtoehto. Unohtaa menneisyys, alistua siihen mitä nykyisyys oli ja jättää tulevaisuus arvailujen varaan.


Mies asteli loivaa rinnettä alaspäin ja katse kiintyi kaukaisuudessa kohoavaan kaupunkiin. Se oli ollut monen virallisen vierailun kohde ja siksi kaikin puolin tuttu. Tiriz oli saman nimisen joen molemmin puolin kohoava rannikkokaupunki.


Meri tarjosi saalista runsaalle kalastuslaivastolle ja myös tärkeän kauppasataman Loranamin ja Gol Merkalingin väliselle kaupankäynnille. Rinteessä kulkevalle tielle saattoi kaupungin kattojen ylitse nähdä lukuisia mastoja, jotka kertoivat satamassa olevien laivojen määrästä. Samoin kykeni erottamaan ne monet merellä seilaavat laivat, jotka olivat joko saapumassa tai lähtemässä.


Merenkäynnin ja sataman lisäksi Tirizin joki yhdessä alavan suistoalueen kanssa tarjosi otollisen maaperän viljelyksille. Kaupunki oli siksi yksi vauraimmista ja sen tiesi myös vihollinen.


Tirizin ainoa suoja oli tähän asti ollut kaukainen sijainti ja välissä olevat miehittämättömät kaupungit, mutta tilanne oli muuttunut tai ainakin muuttumassa. Lomasin puolustus oli uhrattu sotaretkelle ja siksi kaupungin kohtalo oli varma. Vihollisen sotajoukot olivat myös lähteneet liikkeelle voimalla, joka tulisi ulottumaan Tiriziin

Kaikki entinen haudataan


Miehen silmät etsivät jo ensinäkemällä muutoksia tavanomaiseen ja otsa painui alakuloiseen ryppyyn, kun merkit vihollisen saapumisesta olivat liiankin selvästi havaittavissa.


Tiriz oli miehitettyyn pohjoiseen ja jopa juuri käytyyn viivytystaisteluun nähden kaukana etelässä, mutta silti vihollinen oli ehtinyt saapua sen porteille. Kaupungin arvo ja vauraus oli tiedostettu hyökkäyssuunnitelmien laadinnassa.


Oli selvää, että jo kauan ennen heidän epätoivoista pakomatkaansa, todennäköisesti heidän vasta ryhmittyessään odottamaan hyökkäystä, oli osa vihollisen joukoista matkalla etelään. Ylivoima, joka oli tehnyt taistelusta niin toivottoman, ei edes ollut koko totuus vihollisen määrästä. Kuinka oikeassa tietoja toimittanut vakooja olikaan ollut.


Maisemaa katselevan miehen silmät erottivat kaupunkiruhtinaan linnassa lähellä merta liehuvat liput, jotka edelleen edustivat Tirizin omia värejä. Kaukaa ne näyttivät vain sinivihreiltä pisteiltä, mutta miehen silmissä muistikuvat täydensivät etäisyyden hämärtämät muodot. Sinistä ja vihreää yhdistävä lippu, jossa oli vankan sillan hahmo. Etäisyydestä huolimatta epäilyksille ei jäänyt tilaa, liput oli helppo erottaa vihollisen mustista tunnuksista.



[image: ]



Hyvät uutiset kuitenkin loppuivat vielä toistaiseksi saloissa liehuviin lippuihin. Vihollisen sotilasosastoja oli levittäytyneenä laajalle alueelle kaupungin ulkopuolella. Niiden ryhmityksestä saattoi päätellä paljon.


Lähempänä oli hyvin suojautuneena jousiampujia, jotka pehmittivät kaupungin puolustusta. Taaempana, vastustajan nuolen kantaman ulkopuolella, odottivat pääjoukot.


Valmiudessa oli myös lukuisia pyörillä varustettuja hyökkäysvaunuja, joiden sisään mahtui kolmisenkymmentä sotilasta. Vaunuissa ei ollut lattiaa vaan sotilaat marssivat niiden sisällä ja samalla työnsivät niitä eteenpäin. Lautainen katto ja seinät suojasivat nuolilta, pienet ampumaraot mahdollistivat omien jousien ja keihäiden käytön.


Joidenkin hyökkäysvaunujen etuosasta työntyi esiin portinmurtajana toimiva, iskupäästään metallivahvistettu parru. Sotilasjoukko kykeni liikuttamaan heilurimaisella liikkeellä portinmurtajaa, joka oli kiinnitetty vaunun kattoon köydellä.


Samaan aikaan, kun suurin osa vihollisen joukoista valmistautui hyökkäykseen, pienemmät osastot toteuttivat jo tulevaan miehitykseen liittyvää puhdistusta kaupunkia ympäröivällä maaseudulla. Osastot ryöstivät maatiloja ja kokosivat viljelijöitä karja-aitauksiin, jossa heitä oli helppo vartioida pienelläkin sotilasmäärällä.


Pohjoisesta saapuva tie kulki joen itärannalla ja kaksi voimakasta piirityskonetta oli koottu sen kohdalla olevan portin läheisyyteen. Ne olivat lingonneet kiviä ja aiheuttanet suuria vaurioita niin muuriin kuin lähimpiin rakennuksiin. Selvästi vain hetkeä aiemmin lingot olivat murtaneet portin puolustuksen, tuhonneet itse portin ja raunioittaneet sen puolustustorneja.


Vihollisen pääjoukoissa oli liikehdintää ja niistä merkittävä osa virtasi kohti muodostunutta aukkoa. Kuin tiimalasin hiekka tunkeutuivat vihollisen joukot portin jäänteiden keskeltä sisään kaupunkiin. Mitään ääniä ei kaukaisuuteen voinut kuulla, mutta silti miehen korvissa soi taistelun melske.


Osa vihollisen joukoista oli ylittänyt joen maaseutua palvelevia puusiltoja pitkin ja ulottanut piirityksen myös lännen puolelle. Täällä ei ollut piirityskoneita, mutta helpommin liikuteltavia hyökkäysvaunuja oli runsain määrin.


Miehen jalkojen alla kulkeva tie päätyi kaupungin länsiportille, joka oli edelleen kiinni, mutta tilanne oli silti toivoton. Jousiampujat moukaroivat kaupunkia ja kun murtunut pohjoinen portti veti puolustajia pois, lähtivät hyökkäysvaunut etenemään kiilamaisessa muodostelmassa kohti kaupunkia ja sen läntistä sisäänkäyntiä.


Vihreisiin asetakkeihin ja sinisiin viittoihin sekä ritarikuntansa harmaaseen tunikaan ja housuihin verhoutuneet Tirizin ritarit olisivat varmasti antaneet kaikkensa, jos sillä olisi voinut saavuttaa jotakin. Heillä ei kuitenkaan ollut voimaa vastustaa vihollisen lukumääräisesti ylivoimaisia joukkoja. Se oli tosiasia, joka oli ollut pakko hyväksyä.


Kuten Lomasissa niin myös täällä oli ritarien historian perintönä saama tarkoitus olla valtti neuvotteluissa ja turva muiden kaupunkiruhtinaiden vastaavia joukkoja vastaan. Tuolle tarkoitukselle ei ollut löytynyt käyttöä moneen sukupolveen.


Pitkään jatkunut rauha oli vääjäämättä vähentänyt ritarien määrää ja huolimatta kaikesta entisiä taitoja ylläpitävästä koulutuksesta, tehnyt heistä katseita vangitsevia paraatisotilaita. Kehitys, joka oli tuntunut niin luonnolliselta rauhan aikana, osoittautui nyt kammottavaksi virheeksi.


Ritarien muodostaman eliittijoukon tukena ja lukumäärällisesti suuremman armeijan muodosti nostoväki. Sitä oli kaikkialla kutsuttu palvelukseen, kun vihollisen eteneminen oli käynyt selväksi. Valitettavasti toinen asia, mihin pitkä rauhan aika oli vaikuttanut, oli maanviljelijöistä ja työläisistä koostuvan nostoväen kouluttaminen ja varustaminen.


Tarpeen osoittautuessa todeksi, oli jo liian myöhäistä. Varautumisen sivuuttamista ei voinut viikossa, kuukaudessa tai vuodessakaan paikata. Kun kaiken muun ohella nostoväen kokoamisen taito oli auttamatta rapautunut, ei koulutukseen saatu edes kerättyä väkeä kovinkaan tehokkaasti.


Monelle ei löytynyt minkäänlaisia varusteita ja niille kenelle löytyi, olivat ne huonokuntoisia. Harva nykyisestä tai edes edellisestä sukupolvesta oli koskaan ollut mukana missään nostoväkeen liittyvässä. He olivat täysin yllättäen saaneet keihään tai jousen käteen, ehkä kypärän ja jotkut onnellisimmat jalkaväen suojaksi tarkoitetun gambesonin. He olivat käyneet vastarintaan huonosti varustettuina ja vielä huonommin koulutettuina.


Tirizillä oli ollut enemmän aikaa kuin monilla muilla kaupungeilla ja se oli myös sekä väkirikas että vauras. Taistelukenttää katseleva mies tiesi tilanteen olleen samanlainen kotikaupungissaan Lomasissa ja silti vihollisen hyökkäyksen kestävä puolustus ei ollut lähelläkään toteutumista.


Kaukaisuuteen ei tarkkaa kuvaa tilanteesta voinut saada, mutta mies saattoi päätellä tapahtumien kulun. Omat kokemukset ja tiedot pohjoisemmista kaupungeista kertoivat riittävästi. Mies saattoi vain toivoa, että Tiriz ymmärtäisi tilanteensa ja antautuisi. Turha verenvuodatus ja kaupungin tuhoaminen jatkuisivat, kunnes ehdoton antautuminen saavutettaisiin.


Puolustajien voitto ei ollut mahdollinen. Siihen ei yhdenkään yksittäisen kaupungin voimavarat riittäisi. Niin katkeralta ja kammottavalta kuin se kuulostikin, niin antautuminen ja alistuminen olisivat ainoat keinot säästää kansalaiset turhalta kärsimykseltä.


Mies asteli eteenpäin raskain askelin ja havaitsi ensimmäiset liekit sekä paksut savukiehkurat. Vihollinen oli lisännyt puolustuksen painetta ottamalla tulen aseeksi. Samalla portinmurtajana toimiva hyökkäysvaunu oli saavuttanut läntisen portin ja sen tasaisen jyskeen vasten vankkaa puuta saattoi kuulla pitkälle. Oli vain ajan kysymys, kun tämä toinenkin portti antaisi periksi ja päästäisi vihollisen kaupunkiin.


Mies ei ehtinyt kävellä kovinkaan kauaa, kun murto tapahtui ja hyökkäysvaunut pääsivät vyörymään sisään kaupunkiin. Vaunujen ampumaaukoista ja jousiampujien rivistöistä muurin ulkopuolelta puolustajia pidettiin aloillaan ja jalkaväki pääsi tunkeutumaan sisään kaupunkiin.


Samassa kaupunkiruhtinaan linnan liput laskettiin antautumisen merkkinä. Ei ollut enää mitään tehtävissä, vihollinen oli saavuttanut mitä halusi. Mies saattoi vain kuvitella mitä puolustajien keskuudessa tapahtui, miten nämä toimivat ja minne menivät, kun komento antautumisesta tuli.


Mies huokaisi raskaasti katsellessaan kuhisevia vihollisjoukkoja. Niiden määrä kaupungin ympärillä ja kaduilla kertoi ylivoimasta, mutta myös miehityksen täydellisyydestä. Ei kaupunki voisi enää tarjota suojaa tai turvaa. Repun kanssa sinne ei varmasti pääsisi, mutta ilman sitäkin olisi suuri vaara joutua miehitystä seuraavien puhdistusten ja järjestyksenpidon uhriksi.


Askeleet seisahtuivat ja hiljainen sadattelu purkautui huulilta. Painava reppu putosi maahan ja mies taittui nojaamaan polviinsa. Oli selvää, että haikailu itään oli ollut turhaa. Täällä ei ollut mitään tarjolla ja ainoa vastaus olisi siellä, mistä matkaan oli lähdetty. Kaukana lännessä, jossa yksi turha päätös oli jostain kumman syystä kääntänyt suunnan itään.


Paluumatka tuntui toivottoman pitkältä. Pidemmältä kuin mihin voimat voisivat mitenkään riittää. Miten perustella rasittuneille lihaksille, että oli palattava samaa reittiä takaisin ja vakuuttaa murtuneelle mielelle, että tehty päätös oli osoittautunut vääräksi.


Mies henkäisi suoristautuessaan. Muuta ei ollut tehtävissä kuin uusi pakomatka häntä koipien välissä ja toisaalta, jos hän jotakin oli viime viikkoina oppinut niin ainakin pakenemaan. Taito se oli sekin.


Äkisti jokin odottamaton tunkeutui mieleen. Jokin, joka ei kuulunut ympäristöön tai edes kaukaisen taistelun aiheuttamiin mielikuviin. Yksittäisten äänien kaikuja, jotka eivät olleet kotoisin luonnosta, mutta joiden sisältöä ei kyennyt hahmottamaan. Pahaenteisen aavistuksen herätti muista poikkeava sävy, pelon sävy yhdessä katkonaisesti kuuluvassa äänessä.


Mies käänsi katseensa vasempaan, kohti siellä edelleen levittäytyvää tasankoa. Se oli muuttunut kallioisemmaksi, kivikkoisemmaksi ja vehreämmäksi lähtiessään laskeutumaan Tirizin joen suistoalueelle. Silmät eivät vieläkään havainneet mitään, mutta korvat kertoivat äänten kuuluvan hiukan alempana olevien kallioiden takaa. Mies jätti reppunsa maahan ja lähti astelemaan äänten suuntaan. Hän nosti kaavun hupun varjostamaan kasvoja ja varmisti miekan vetoherkkyyden huotrasta.


Mies käytti aikaa pitääkseen askeleet hiljaisina ja painautui tiiviisti vasten kalliota, jonka takaa äänet kuuluivat. Nyt ne kykeni erottamaan ivalliseksi puheeksi, johon sekoittui hetkellisiä kirkkaammalla sävyllä huudettuja äännähdyksiä.


Puheet koostuivat monen henkilön äänistä ja katsomattakin oli selvää, kenestä oli kyse. Vain vihollinen puhui tuota vierasta kieltä. Kansakuntaan katsomatta kaikki sekä Loranamissa että Gol Merkalingissa puhuivat samaa yhteistä kieltä. Murteissa ja yksittäisissä sanoissa oli eroja, mutta kieli oli joka tapauksessa sama ja kaikki ymmärsivät sitä. Nyt vain äänenpainot ja sävyn saattoi ymmärtää, ei itse sanoja tai niiden viestiä. Iva ja viha paistoivat vihollisen puheesta ja se kertoi, että joku tai jotkut olivat joutuneet vastakkain näiden kanssa.


Mies hivuttautui varovaisesti edelleen kalliota vasten painautuneena eteenpäin. Äänien alkaessa kuulostaa lähellä olevilta, hän kurottautui vilkaisemaan ja vetäytyi nopeasti takaisin. Kallion takana oli pieni aukea ja siellä viisi mustiin tunikoihin ja viittoihin sekä tummiin rengashaarniskapaitoihin ja kypäriin verhoutunutta vihollisen sotilasta. Nämä olivat seisseet ringissä maassa kyyhöttävän naisen yllä.


Jopa avuttoman maalaisen kanssa vihollisen ase oli suunnaton ylivoima. Raukkamainen ja koko nykyistä maailmaa kuvaava asetelma sai raivon kihisemään miehen sisällä. Joskus toisessa ajassa, jonkun toisen ahdistelijan kohdalla, hän olisi saattanut puhumalla, uhkailemalla tai jopa nyrkeillä opastaa ahdistelijaa järkevämmälle polulle elämässä. Nyt käsi tarttui miekan kahvaan ja silmiin syttyi puhdas verenhimo.


Mies astui esiin kallion varjosta ja käveli määrätietoisesti aukealla seisovia sotilaita kohden. Kasvot tulijaan päin olleet havahtuivat, selin olevat näkivät kumppaniensa hämmentyneet liikahdukset. Yksinäinen kaapuun ja nuhjuisiin vaatteisiin pukeutunut hahmo ei kuitenkaan aiheuttanut välitöntä tunnetta vaarasta, joten mies saattoi astella rauhassa eteenpäin.


Ensimmäinen reaktio oli ehkä tahattomasti tai silkan ylemmyydentunnon takia vihollisen vieraalla kielellä huudettu kommentti, josta paistoi sekä halveksunta että viha. Huudolla ei ollut mitään vaikutusta ja muukalainen oli jo muutaman askeleen päässä lähimmistä sotilaista.


Toinen huuto tuli murtaen äännetyllä yleiskielellä: ”Pysähdy tai kuolet!”


Lähimmät kaksi sotilasta olivat kääntäneet päätään saapujan suuntaan, mutta eivät muuten reagoineet tilanteeseen. Uhka tai vaara eivät löytäneet tietään ajatteluun, jossa oma ylivertaisuus oli itsestäänselvyys. Samassa aika loppui eikä näistä kahdesta kumpikaan reakoisi enää koskaan mihinkään.


Mies tempaisi miekan kaavun alta ja astui nopeasti viimeiset kaksi askelta. Hän tunsi tarkkaan vihollisen taisteluvarusteet ja tiesi minne kannatti silloin iskeä, kun oli aikaa ja mahdollisuus tähdätä rauhassa. Miekka koukkasi alakautta ja sivalsi lujasti toisen suojaamattomaan polvitaipeeseen. Liha, rustot ja jänteet repeytyivät voimakkaan terän kulkiessa niiden läpi.


Veriroiskeiden saattelemana miekka jatkoi pysäyttämätöntä ja lähes ajatusta nopeampaa liikettä kohti juuri kääntyvää toista sotilasta. Terä iskeytyi vaakatasossa rengaspaidan ja kypärän alareunan väliin. Isku yksinään upposi läpi elintärkeiden elinten, mutta tarkoituksellisen voimakas kiskaisu sai kaiken niskarankaa lukuun ottamatta repeytymään.


Ruumiin kaatuessa pään kuvottavasti retkottaen, potkaisi mies ulvovaa ja jalkaansa pitelevää vastustajaansa kypärän kasvo-osaan. Lähes hervottomana tämä kaatui selälleen eikä mies antanut armoa tai edes odottanut antautumista. Silmien edessä häilyi omien kumppaneiden sairaan raaka teurastus ja silpominen.


Mies vaihtoi lennosta kahden käden vastaotteeseen ja iski sekä käsivarsien että vartalonsa voimalla miekan kohti maassa makaavan miehen rintakehää. Terävä kärki porautui läpi sekä rengaspaidan, iskunvaimentimena toimivan gambesonin, että sisäelimiä suojaavien kudosten. Se tuhosi kaiken tieltään ja pysäytti sykkivän sydämen silkalla raa’alla voimalla.


Mies kiskaisi miekan irti ja astui ruumiiden ylitse kohtaamaan kaksi eteenpäin ryntäävää vihollista. Hän tiedosti olevansa ilman taisteluvarusteiden tuomaa suojaa, joka toi mukanaan omat haasteensa. Iskut ja lyönnit, jotka normaalisti kimpoaisivat raajojen panssareista, vartalon rengaspaidasta tai kypärästä ja kilvestä, olisivat nyt kuolettavia. Taistelutyyli piti sovittaa tilanteeseen. Sadat harjoitustunnit olivat valmistaneet tähänkin, mutta nyt tositilanteessa yksikin virhe saattoi olla kohtalokas.


Vihollisen sotilaat kävivät yllättävän uhan kimppuun. Ensin tämä oli tuntunut täysin merkityksettömältä, mutta kahden oman kumppanin nopea tappaminen oli muuttanut asetelmaa. Muukalainen oli selvästi vaarallinen, mutta kuitenkin yksin ja yllätysetu oli menetetty. Nyt tuo asioihin sekaantuva saisi ansaitsemansa tuskallisen lopun.


Miekat iskivät yhteen. Vihollinen yritti saartaa vastustajaansa, mies nopeilla ja oikein ajoitetuilla liikkeillä pitää nämä edessään. Metallin moninaiset kalahtelut, suusta purkautuvat äännähdykset ja aukean kovaan maaperään tömähtelevät jalat säestivät taistelua.


Mies tarkkaili tilannetta ympärillään ja varmisti, ettei kolmas yrittänyt liittyä taisteluun. Tämä oli kuitenkin perääntynyt aukean laidalle ja tuntui toistaiseksi tarkkailevan tilannetta.


Mies käytti voimakkaita ja hyökkääviä iskuja, ei niinkään murtaakseen puolustusta vaan pitääkseen vastustajat liikkeessä. Harjaantunut mieli laskelmoi joka hetki etäisyyksiä ja pyrki ajoittamaan omat toimet niiden mukaisiksi. Joko vahvistamaan puolustusta tai mahdollistamaan hyökkäystä.


Monissa liikkeissä näkyi, että taisteluvarusteiden suojaamat sotilaat saattoivat ottaa suurempia riskejä. Miekan sivallukset rengashaarniskaan eivät vihollista hetkauttaisi. Mies tiesi tämän, eikä sivalluksilla tai lyönneillä ollut tarkoitus sen paremmin tylsistyttää omaa miekkaa kuin antaa kuolettavia vammoja. Tarkoitus oli pitää vastustajat liikkeessä ja saada aikaan todelliseen hyökkäykseen soveltuvia aukkoja.


Mies sivalsi lujasti toisen vastustajan ylävartaloa kohden. Miekka torjui osittain iskun ja rengaspaidan olkapää otti lopun vastaan. Vastustaja kuitenkin ulvahti kivusta, jonka iskun voima sai aikaan läpi kaikkien suojien. Sotilas astui askeleen taaksepäin saadakseen tasapainon takaisin ja etäisyyttä uhkaan.


Mies oli laskelmoinut tilanteen ja käytti sen pienen hetken, jonka oli edellisellä iskulla toiselta vastustajalta saanut ja potkaisi tasapainoaan tavoittelevaa uhriaan lujasti etupotkulla palleaan. Tämä rojahti selälleen maahan, mutta tappoisku ei vielä ollut mahdollinen sillä toinen vastustaja oli jo sivaltamassa selkäpuolelta.


Mies aisti vaakatasossa lähestyvän miekan. Hän heittäytyi vartalollaan sivuun ja nosti miekan yläpuolelleen ohjaamaan vastustajan terää. Mies kaatui kyljelleen, mutta hallitusti ja kierähti saman tien polven varaan.


Vastustaja hämääntyi äkisti alapuolella olevasta uhasta ja yritti sovittaa puolustusta uuteen tilanteeseen. Mies sen sijaan tiesi tarkkaan mitä teki ja vaistot ohjasivat tekemistä enemmän kuin ajatus. Liike ei hetkeksikään loppunut. Samalla voimalla, kun hän kierähti polven varaan, pitkän miekan terä jatkoi liikettään. Se iskeytyi alakautta vastustajan nivusiin ja sai tämän putoamaan ulvoen polvilleen.


Mies jätti haavoittuneen pitelemään nivusiaan ja ponkaisi juuri ylös pyrkivää toista vastustajaansa kohden. Hän otti puolimiekka otteen aseestaan ja iski voimalla terän kärjen kohti rengaspanssarin rintaosaa. Miekka repi renkaita erilleen porautuessaan syvemmälle ja vastustaja lyyhistyi takaisin maahan hiljaa vaikertaen.


Mies käännähti ja otti kahden käden otteen miekastaan. Ensimmäinen hurja sivallus sai nivusiaan pitelevän ja epätoivoisesti asettaan kohottavan vastustajan aseen lennähtämään maahan. Voimaa keräävän silmukan vauhdittamana miehen miekka sivalsi vastustajan kurkun auki.


Verinen suihku seurasi miekan vaakasuuntaista liikettä. Elämännesteen pulputessa suusta ja käheän korinan säestäessä kuoleman näytelmää, lyyhistyi vastustaja maahan. Mies käänsi huomionsa viimeiseen viholliseen, joka tuijotti aukeaa ja neljää kuollutta kumppaniaan kasvavan kauhun vallassa.


Viimeisenä epätoivoisena tekona vihollinen tarttui maassa kyyristelevän naisen hiuksiin ja kiskaisi avuttoman uhrin lähelleen. Toinen käsi painoi tikarin tiukasti kaulaa vasten samalla, kun katse nauliintui kuoleman enkeliksi paljastuneeseen muukalaiseen.


”Lähde tai tämä saasta kuolee!”


Mies asteli lähemmäs uhriaan pitelevää vihollista. Tikari painui syvemmälle kaulan ihoon.


”Hänen verensä on sinun käsissäsi ellet käänny pois!”


”Luuletko oikeasti pääseväsi elossa täältä pois”, mies sanoi ja astui vielä askeleen lähemmäs. ”Kumppaniesi kohtalon todistaneena kuvittelet, että sinulle on varattuna jokin toinen kohtalo?”


”Hän kuolee!”


”Vain sinä kuolet.”


Mies oli muutaman metrin päässä vihollisesta. Hän tunsi esivanhemmilta periytyvän voiman sykkivän suonissaan, sen aikaansaaman kihelmöinnin kasvavan sormissaan. Mies kohotti kätensä ja tunsi syöksyvänsä vastustajan mieleen. Tunne oli tuttu, mutta valheellinen. Todellisuudessa mies itse pysyi paikallaan, mutta näkymätön voima sai vihollisen mielen tuntemaan ennenkokematonta tuskaa.


Vastustaja puhkesi huutoon ja tarttui molemmin käsin päähänsä. Sotilas repi päätään kuin yrittäen kiskoa sitä irti ja saadakseen siten moukaroivan tuskan hellittämään. Huudon muuttuessa katkonaiseksi ja liikkeiden hallitsemattomiksi, vastustaja kaatui maahan ja jäi makaamaan epäluonnolliseen asentoon.


Mies henkäisi syvään. Veri suonissa tasaantui, kihelmöinti sormissa vaimeni. Silmät vilkuilivat julmasti surmattuja vastustajia, hänen omien kättensä aikaansaannoksia. Mies sulki silmänsä. Hetken aikaa hän oli ollut kuin pimeyden riivaama.


Mies kavahti itseään. Pelästyi sitä eläimellistä raivoa, jolla ei ollut tarkoitus pelastaa naista vaan tappaa silkasta tappamisen halusta. Kuinka häilyvä olikaan raja hyvän ja pahan välillä, vai oliko väkivallassa tuota rajaa ollenkaan. Sorto ja julmuus tekivät kaikista samanlaisia.


Katse kääntyi polvillaan kyyhöttävään naiseen. Tämän silmät tuijottivat muukalaista sekä hämmentyneenä että pelokkaana. Outo mies oli juuri tappanut kaikki viisi kiusaajaa, mutta oliko tämä pelastaja vai vielä suurempi uhka.


”Oletko kunnossa?” mies kysyi ristiriitaisen katseen tavoittaen.


Nainen nyökkäsi ja tuijotti pitkää vaaleaihoista miestä, jonka tummat epäsiistinoloiset hiukset ulottuivat olkapäille. Kasvot olivat hien ja epämääräisen likakerroksen täplittämät, mutta silmissä oli huolta ja luottamusta kuvastava ilme. Ehkä muukalaiseen saattoi luottaa. Olihan tämä pelastanut hänet.


”En tiedä mikä sinua tuolla miehityksen keskellä odottaa, mutta ainakaan et kuole tässä ja nyt.”


”Olin täällä kukkuloilla, kun näin sotajoukkojen vyöryvän pohjoisesta”, nainen sanoi seisomaan nousten. ”Päätin piilotella ja katsoa mitä tapahtuu.”


”Ei mitään hyvää.”


”Ei niin, mutta eipä piilottelukaan kovin pitkälle johtanut. Yritin piilotella, mutta jäin silti kiinni.”


”Nämä ovat ympäristöä puhdistamaan lähetettyä ratsuväkeä, joita on varmasti liikkeellä useita osastoja”, mies sanoi. ”Osa pelotetta, jolla tulevaa miehitystä vakautetaan.”


”Pelkoa he kyllä saivat aikaiseksi, mutta olin melko varma, että nautittuaan ensin pieksemisestäni, he viimeistelisivät työnsä tappamalla minut tähän paikkaan.”


Mies nyökkäsi todennäköiselle uhkakuvalle.


”Ei kummoinenkaan pelote miehittäjälle.”


”Ruumiisi tuskin olisi jäänyt tänne vaan olisi päässyt jollekin näkyvälle paikalle kertomaan, mitä miehittäjää vastustaville tapahtuu.”


”Ihan kuin olisin ehtinyt heitä jotenkin vastustamaan.”


”Totuus on sivuseikka.”


Nainen katseli mietteliäänä kuolleita, joiden pelottavuus oli häipynyt elämän mukana.


”Sanoit heitä ratsuväeksi, mutta jalkaisin he minun kimppuuni kävivät.”


”Vain ratsuväellä on rengashaarniskapaidat tunikan alla ja nuo mustat viitat”, mies vastasi. ”Hevoset ovat jossain lähistöllä.”


”Juuri äsken kaupunkiruhtinaan linnan liput laskettiin, joten Tiriz on antautunut”, mies jatkoi. ”Luulen että vihollinen pikkuhiljaa keskittyy riisumaan puolustajaa aseista ja muodostamaan miehityshallintoa sekä varmistamaan järjestyksenpitoa kaupungissa. Samalla se varmistaa hyvinvoinnin keskittämisen niin kauppiailta kuin viljelysalueilta omiin käyttötarkoituksiinsa.”


”Tunnut tietävän melko hyvin mitä miehittäjä tekee.”


”Mitä on tapahtunut pohjoisempana, tapahtuu nyt täällä.”


”Minä siis voin hiipiä takaisin ja liittyä muiden miehitykseen alistettujen joukkoon.”


Mies kohautti olkiaan. Mitäpä tuohon raadolliseen totuuteen voisi vastata.


”No ainakin muiden kaltaisteni joukossa todennäköisyys joutua väkivallan uhriksi on pienempi kuin yksin liikkuessa”, nainen totesi.


”Ajat ovat vaikeita eikä tulevaisuus ainakaan paremmalta näytä.” ”Miksi emme taistele kansakuntana? Miksi Tiriz taistelee yksin?”


”Koska emme ole koskaan kohdanneet uhkaa kansakuntana”, mies vastasi. ”Olemme rakentaneet menneisyyden raunioiden päälle hyvinvointia ja yhteiseloa tavalla, joka oikeuttaa kutsumaan meitä kansakunnaksi, mutta koskaan emme ole kohdanneet uhkaa tai vihamielisyyttä sellaisena.”


”Meillä oli loisteliaat ritarit kiiltävissä varusteissa. Heidän tehtävänsä oli puolustaa meitä.”


”Ei heillekään kukaan kertonut, että pitäisi valmistautua kohtaamaan koko kansakuntaa uhkaava vihollinen”, mies vastasi. ”Vihollinen, joka marssii ylitsemme pelkällä lukumäärällään.”


”Ylitsemme”, nainen totesi. ”Sinä et ole vain nähnyt miehitystä, olet kohdannut vihollisen.”


”Pohjoisessa.”


”Olet ritari?”


”Ehkä joskus olin, mutta ei sellaisella ole enää mitään merkitystä”, mies vastasi. ”Tapoin juuri viisi vihollista, mutta kun jokaista ritaria vastassa on sata, niin ei millään taidolla ole merkitystä.”


”Halusin ritariksi ennen tätä, mutta se haave taitaa olla mennyttä”, nainen sanoi.


”Sinusta olisi tullut oiva ritari.”


Nainen tuhahti ja totesi: ”Typeriä lapsen haaveita, joita pellolla kyykkiessä keksii.”


Mies ei vastannut.


”Mutta eikö pohjoisten taistelujen jälkeen huomattu uhan suuruus. Eikö siihen olisi pitänyt valmistautua yhdessä vai eikö Tiriz ollut sen arvoinen?”


”Emme me toimettomia olleet, mutta se mitä teimme ja suunnittelimme, ei tapahtunut yhtä nopeasti kuin vihollinen eteni. Meiltä kirjaimellisesti loppui aika, mutta politiikka myös viivytti asioita. Mitä vaikeampi asia niin sitä vaikeampaa on saavuttaa yhteisymmärrystä, joten pelko ja eripuraisuus näyttelivät omaa rooliaan”, mies sanoi. ”Jotkut luulivat vihollisen pysähtyvän tai suostuvan neuvotteluihin.”


”Entä sinä?”


”Minä kuuntelin monen muun tavoin neuvoja ja ymmärsin tilanteen, mutta ei meillä kaikesta huolimatta ollut riittävästi aikaa vahvistaa kansakunnan puolustusta sille tasolle, jolla vihollinen olisi ollut lyötävissä. Niinpä olemme tässä, minä lyötynä ja sinä miehitykseen alistettuna.”


”Nytkö on myöhäistä meille kaikille?”


”En tiedä, ehkä, mutta ainakaan nyt ei ole taistelun aika. Nyt on varjeltava elämää, jotta joskus voimme nousta kansakuntana vastarintaan.”


”Tästä voidaan siis joskus nousta? Kansakunta voi syntyä uudelleen?”


”En tiedä, mutta mikä on vaihtoehto? Hävitä hiljalleen olemasta alati jatkuvan miehitysvallan alla?” mies totesi ja tunsi sanojensa onttouden, mutta pelkkää epätoivoa hän ei halunnut naiselle antaa. Ehkä tässä tilanteessa turhakin toivo oli parempi kuin toivottomuus.


”Ehkä siis tapaamme seuraavan kerran rintamalla ja olemme molemmat ritareita.”


Mies kohautti olkiaan. Olisiko hänellä itsellään voimaa tai tahtoa nousta uudelleen ja miten ritarikuntien kävisi miehityksen alla. Kasvaisiko vielä uusi ritarien sukupolvi vai oliko heidän aikansa lopullisesti ohitse. Vihollisen voittamiseen tarvittaisiin suurarmeijaa, jollaista ei ennen ollut tässä maassa nähty. Miten sellaisen kokoaminen onnistuisi keskellä valloitussotaa ja miehitettyjä kaupunkeja.


Nainen katsoi epäluonnollisessa asennossa makaavaa ruumista ja kysyi: ”Mitä hänelle tapahtui?”


Mies tiesi, ettei hänellä ollut velvollisuutta vastata kysymykseen, mutta oliko totuutta tarve peitellä. Mitä vihollinen tekisi tiedolla, vaikka se jostain käsittämättömästä syystä paljastuisikin. Lyhyt kohtaaminen nimettömän muukalaisen kanssa ei merkinnyt mitään nyt eikä tulevaisuudessa.


”Mind-xianit ja lafaatit eivät ole ainoita, joilla on mielenvoimia.”


”Olet Lomasin ritareita!”


”Olin.”


”Et voi kieltää syntyperääsi.”


Mies ei vastannut, koska juuri nyt olisi halunnut syntyperänsä kieltää, mutta ei kuitenkaan halunnut naiselle moista sanoa. Ehkä tälle piti jättää jokin toivo tulevasta, jokin aavistus voimasta, jota edelleen oli olemassa.


”Ajattelin kysyä, että jos sinulla ei ole paikkaa mihin mennä, niin voit tulla kanssani kotitilalle. Ei siellä paljoa ole tarjolla ainakaan enää, mutta ehkä katto pään päälle ja jotain täyttämään vatsaa”, nainen jatkoi. ”Nyt ymmärrän, ettei sinun matkasi kulje tuonne miehityksen keskelle.”


”En tiedä miksi askeleeni tänne suuntautuivat”, mies vastasi. ”Kyseenalaistin järjenjuoksuni heti, kun näin miehitysjoukot kaupungin ympärillä.”


Mies katsoi naista ja jatkoi: ”Ehkä kohtalo toi minut tänne pelastamaan sinut.”


”Kovinpa pienistä asioista kohtalo on kiinnostunut.”


”Ainakin olen tyytyväinen, että päätin suunnata tänne enkä enää kyseenalaista silloista järjenjuoksuani.”


”Joskus pienet asiat ovat tärkeitä”, mies jatkoi. ”Monesti vain suuret asiat ja suuret päätökset merkitsevät tai ainakin tuntuvat merkitsevän, mutta kuinka usein ne loppujen lopuksi tavallisen kansalaisen elämässä vaikuttavat. Ehkä eniten ja ainakin useimmiten vaikutusta on pienillä asioilla, pienillä päätöksillä, jotka ovat jokaisen omissa käsissä.”


”Ainakin minulle tämä pelastuminen on suuri asia, johon ilmeisesti johti sinun pieni ja mitätön päätöksesi.”


”Jokainen pieni päätös, jolla huomioit muita, annat kaikille yhdenvertaisen kohtelun ja puolustat heikompiasi, on tärkeä niille, joita se koskettaa. Jokainen pieni päätös, jolla vastustat toisten alistamista, hyljeksit muita kaltoin kohtelevia tai lopetat toisia vainoavan teot, on monelle suurempi tuki kuin mikään korulausein kerrottu julistus.”


”Siinäpä oli korulauseita kerrakseen, mutta en väitä, etteikö niissä olisi viisautta mukana”, nainen sanoi. ”Ehkä moni ajattelee noin, mutta valitettavan moni myös ajattelee, että vain hänen itsensä kaltaisilla on arvoa tai kuvittelee, että oma mielipide on ainoa oikea.”


”Näköjään osaamme molemmat puhua viisauksia korulauseilla.”

Tunnetusta tuntemattomaksi


Mies asteli pitkin tietä, jolla ei ollut koko aiemman elämänsä aikana matkannut kuin kerran tai kaksi ja nyt kyseessä oli kolmas kerta reilun kolmen viikon aikana. Maailma oli todellakin muuttunut.


Kotikaupunki Lomasista matkat etelään olivat kulkeneet pohjoisetelä suuntaisia teitä pitkin, joko Tiriziin päättyvää tai lännempänä Famousin kautta Nuriniin kulkevaa tietä pitkin. Harvoin täällä etelässä oli ollut tarvetta poikittaiselle kulkemiselle.


Suuren metsän ja Lemorin tasangon välissä kulkevan tien merkittävimmän käyttäjäkunnan olivat tähän asti muodostaneet Nurinin ja Tirizin keskinäinen liikenne yhdessä lafaattien kauppakaravaanien kanssa. Vihollisen eteneminen tyrehdyttäisi tämänkin liikenteen. Raja miehitetyn ja vapaan Loranamin välillä oli piirretty uuteen kohtaan eikä niillä, joilla oli etuoikeus pitää itseään vapaana, ollut enää mitään syytä käyttää tätä tietä.


Hiljalleen eteenpäin asteleva mies oli jättänyt taakseen vihollisen alle joutuneen Tirizin ja edessä oli toistaiseksi vapaa länsi. Ajatus turvasta ja vapaudesta tuntui kuitenkin häilyvältä. Tirizin kaatuessa vihollisen ote lujittui entisestään, eikä tarvinnut olla mikään ennustaja arvatessaan, että jossain kohtaa uhka saapuisi myös Loranamin lounaiskulmalle.


Niin Lafaattien maa kuin Nurin saisivat vielä kohdata saman vihollisen kuin muutkin, mutta silti matkan oli kuljettava kohti länttä. Mahdollisuuksien vähetessä ei muuta suuntaa enää ollut. Itä ja pohjoinen oli menetetty eikä etelässä ollut mitään.


Mies ei pitänyt kiirettä kulkiessaan ja keskittyi tarkkailemaan ympäristöään huolella. Jonkinlaisen uhan kohtaaminen oli epätodennäköistä, mutta vihollisen kynsistä pelastetun naisen kokemukset osoittivat, että pieniä ryhmiä saattoi olla kauempanakin Tirizistä.


Tarkkaavaisuuden tai silkan sattuman takia mies havaitsi erään aamun tunteina, ehkä viikon kulkemisen jälkeen, Suuren metsän sisään johtavan tien. Paikkaa ei varsinaisesti voinut kutsua risteykseksi, sillä sen verran huomaamaton oli aukko aluskasvillisuudessa. Tie oli melko juhlallinen termi, mutta maassa näkyvät jäljet viittasivat, että ainakin satunnaisesti sitä kuljettiin muutenkin kuin vain jalkaisin.


Puustossa ei näkynyt mitään eroa. Vahvat rungot ja vehreät lehvistöt kulkivat myös tässä kohtaa katkeamattomana muurina. Aluskasvillisuuden lähes huomaamattoman aukon ja maahan painuneiden jälkien perusteella saattoi päätellä, että ainakin jonkinlaista liikennettä kulki Suuren metsän sisään.


Mies pohti mistä mahtoi olla kysymys. Metsästäjien, salakuljettajien tai rikollisten piilopaikkaan johtavaksi tieksi se oli melko kaukana Tirizistä. Ainoaksi järkeväksi vaihtoehdoksi jäi jonkinlainen Nuriniin liittyvä oikaisu. Ehkä kauppiaat käyttivät tietä välttääkseen kiertämisen lännen kautta.


Kaiken tapahtuneen jälkeen ja jo liiankin tutuksi tulleen tien ankeuden painaessa mieltä, alkoi tuntematon reitti tuntua omituisen hyvältä vaihtoehdolta. Suureen metsään kulkeva tie veisi kauemmaksi vihollisesta ja kaiken todennäköisyyden perusteella se johtaisi jossain kohtaa myös ulos metsästä ja sitä kautta Nuriniin.


Järkisyitä saattoi löytää, mutta mies ei voinut olla varma mikä painoi enemmän vaakakupissa, ne vai halu päästä pois edestakaisin talsitulta tieltä, jonka molemmissa päissä oli epämiellyttäviä muistoja.


Enempää pohtimatta mies astui kapeaa, epämääräisesti tietä muistuttavaa reittiä pitkin Suuren metsän uumeniin. Vaikka avara tasanko jäi vain muutamien metrien päähän, ei siitä muutaman askeleen jälkeen näkynyt enää vilaustakaan. Takana suurten puiden rungot kohosivat pilarimaisina ja loivat aluskasvillisuuden kanssa muurinomaisen esteen hetkeä aiemmin käytetylle tielle.


Ympärillä levittäytyi hyvinkin toisenlainen maisema. Aluskasvillisuutta oli vain vähän ja siitäkin suurin osa matalaa varpu-, ruoho- sekä sammalkasvustoa. Niinpä hiljalleen kumpuileva ja pienten kivien täplittämä ympäristö näkyi kauas. Puiden lehvistö muodosti lähes yhtenäisen vihreän katon ja kirkas päivä häipyi hetkessä jonnekin sen yläpuolelle. Lehtien ja oksien välistä siivilöityvä valo loi hämyisän, mutta samalla seesteisen maiseman.


Tie mutkitteli puiden ja maastonmuotojen lomassa ja oli selvää, ettei metsää ollut raivattu sen kohdalta. Reitti oli mukautunut ympäristöönsä ja kulki siellä, missä oli helpointa liikkua. Mitään rakennettua tai tasattua pintaa ei näkynyt vaan kyseessä oli metsän pohjaan käytön myötä painunut tie. Kaikki tämä vahvisti olettamusta harvoin käytetystä ja hyvinkin satunnaisesta kulkureitistä, jolla kuitenkin liikkui syystä tai toisesta sen verran väkeä, ettei tie kasvanut umpeen.


Mies tuijotti tuota taianomaista näkyä monta minuuttia, ennen kuin teki lopullisen päätöksensä ja lähti kulkemaan alkeellista tietä pitkin syvemmälle metsän sisuksiin. Tuo rauhallinen luonto huokui sellaista voimaa, jota kärsinyt mieli kaipasi.


Oliko tunne vain hetkellinen ja alkaisiko loputon vihreys ja rikkumaton rauha ahdistaa kivikaupunkeihin tottunutta, sitä ei voinut tietää. Ainakin hetken aikaa päätös tuntui oikealta. Toisaalta niin oli tuntunut lähtö kohti Tiriziäkin.


Mies kulki metsässä kiemurtelevaa tietä pitkin myöhäiseen iltaan. Yön hän nukkui pienen painanteen pohjalla, muutaman metrin päässä tiestä. Uni ei ollut yhtä levollista kuin mieliala päivänvalossa. Pimeä metsä, jota tähdet ja kaksi kuuta vain vaivoin valaisivat, oli tottumattomalle outo kokemus. Asiaa eivät yhtään helpottaneet yöllisen luonnon äänet, joille silmät eivät kyenneet löytämään syytä.


Seuraava päivä kului kokonaan metsässä, jossa etäisyyksiä ja suuntia oli vaikea hahmottaa. Mies oli silti melko varma, että matka kulki edelleen etelään eikä suinkaan kääntynyt länteen ja kohti Nurinia. Ajatus paluusta takaisin ei kuitenkaan käynyt mielessä. Arviot suunnasta ja etäisyyksistä saattoivat osua harhaan ja johonkin tämä tie joka tapauksessa johti ja se jokin oli varmasti Suuren metsän ulkopuolella.


Yön mies vietti jälleen poissa tieltä ja pienen painanteen suojaamana. Uni ei edelleenkään ollut rauhallista tai sikeää, mutta ehkä hivenen parempaa kuin ensimmäisenä yönä. Aamulla matka jatkui entiseen tapaan ja seuraava iltakin alkoi jo hiljalleen hämärtyä, ennen kuin mitään outoa tai odottamatonta tuli vastaan.


Tien olemassaolo ja selkeät käytön jäljet sen pinnassa kertoivat, että jollakin oli syy kulkea Suuressa metsässä. Silti mieleen ei kertaakaan ollut noussut ajatus pysyvästä asutuksesta. Ehkä jokin yksittäinen talo tai muutama, joita metsästäjät, viinatrokarit, salakuljettajat tai vain erakkoelämään mieltyneet asuttaisivat, oli tuntunut mahdolliselta. Ei ikimaailmassa jokin suurempaan yhteisöön viittaava.


Niinpä hienoinen epäusko nousi mieleen, kun vastaan alkoi tulla viimeisten päivänvalon rippeiden himmeässä valossa levittäytyviä viljelmiä. Metsää oli paikoitellen harvennettu ja erimuotoisia viljelmiä näkyi hämärässä. Karjaa käyskenteli puiden sekaan rakennetuissa aitauksissa ja pieniä latoja kohosi siellä täällä. Mitään yhtenäistä aukeaa tai hakattua aluetta ei ollut, vaan kaikki tuntui sulautuvan täydellisesti metsään.


Vaikka tie oli aivan liian alkeellinen ja vailla mitään sellaista koristeellisuutta, jota mind-xianien asutuksesta pitäisi löytyä, oli luonnon helmaan sulautuvissa viljelmissä jotakin samaa kuin näiden perinteisillä asuinseuduilla Famousin metsässä. Oliko mahdollista, että jokin pieni osa tuota kansaa oli muuttanut tänne? Ehkä jokin yksittäinen suku oli päätynyt tällaiseen karkotukselta tuntuvaan ratkaisuun ja siksi muu osa mind-xianeista ei koskaan asiasta puhunut.


Käveltyään puolisen tuntia viljelysten ja eläinaitausten välissä kiemurtelevaa tietä pitkin, mies seisahtui ja tuijotti eteensä silmiään uskomatta. Täysin järjenvastaisesti edessä häämötti kaupunki. Vaikka viljelykset olivat kertoneet muutamaa taloa suuremmasta asutuksesta, ei kokonaisen kaupungin löytäminen keskeltä Suurta metsää ollut käynyt mielessä. Mies tiesi olevansa hereillä ja tiesi ettei nähnyt harhoja, mutta silti hän hieraisi silmiään ja nipisti itseään. Lopputuloksena kaupunki oli edelleen olemassa.


Jalkojen juuressa virtasi leveä joki, jonka poikki johti vankoista hirsistä tehty silta. Kaupungin kohdalta metsää oli hakattu enemmän ja niinpä se kylpi himmeästi kuiden ja tähtien valossa. Lukuisat lepattavat valot tummassa yössä kertoivat elämästä ja antoivat viitteitä asutuksen laajuudesta.


Mies käveli sillan ylitse ja tunsi jalkojensa alla sen vankkumattoman lujuuden. Silta oli tehty kestämään sekä aikaa että mitä erilaisimpia kulkijoita. Kaupunki ei ulottunut joenvarteen asti ja lähimmät rakennukset olivat vielä usean kymmenen metrin päässä. Rannoilla näkyi kuitenkin muita elämisen merkkejä. Pieniä laitureita ja yksinkertaisia soutuveneitä sekä kuivuvia kalastusverkkoja, naruilla roikkuvia pyykkejä sekä ämpäreitä ja saaveja.


Askelten kulkiessa eteenpäin alkoi maisema pikkuhiljaa piirtyä yhä selvemmin. Kaupunki oli melko juhlallinen titteli, mutta niinpä oli suurempia taajamia totuttu nimittämään. Rakennuksia oli mahdoton laskea, mutta niitä oli varmasti ennemminkin satoja kuin kymmeniä, joten mistään kyläpahasesta ei ollut kyse.


Talot oli tehty suurimmaksi osaksi puusta ja kiveä oli käytetty vain perustuksiin. Monet rakennukset olivat yksikerroksisia, mutta joukossa oli myös lukuisia kaksikerroksisia. Sitä enemmän mitä keskemmälle kaupunkia katsoi. Rauha vallitsi kaikkialla eikä vallihautoja, muureja tai muuta sodankäyntiin ja varustautumiseen liittyvää näkynyt.


Taloja oli hujan hajan kaikkialla ja pitkälle metsän siimekseen asti saattoi nähdä lepattavia valoja. Vain siihen jonkinlaiseen keskustaan, johon tie joenvarresta saapui, oli muodostunut kaupunginomaisesti selkeitä katuja ja useampikin yhtenäinen kortteli. Metsää oli kaadettu sekä rakentamisen tieltä että sen materiaaliksi, mutta silti puita kasvoi monin paikoin myös itse kaupungissa.


Mies kulki pitkin hämäriä katuja, jotka olivat kapeita ja suunnittelemattoman näköisiä. Kaikesta saattoi päätellä, että tänne oli vain jääty asumaan ja kaikki oli pikkuhiljaa kasvanut ja rakentunut omalla painollaan erilaisten tarpeiden myötä.


Mies mietti ihmeissään, keitä täällä asui. Kaupunki ei ollut suuri ja katukuvaltaan se oli vähintäänkin sekalainen, mutta ei missään tapauksessa yksittäisten henkilöiden tai jonkun pienen ryhmän salapaikka. Ennemminkin kysymys kuului, mikä kansa oli levittäytynyt Suureen metsään kaikilta muilta salassa ja koska tämä oli tapahtunut. Kaupunkia ja sen ympäristöä katsoessa ajan jälki näkyi selvästi. Asutus ei ollut syntynyt tänne mitenkään hiljattain.


Alkuperäinen ajatus jostakin mind-xianin asutuksesta oli kaikonnut, kun havainnot alkoivat paljastaa kaupungin laajuuden. Tämä oli aivan liian suuri paikka, jotta jokin yksittäinen suku olisi voinut olla sen takana ja suurempi välirikko tai riitaisa jakaantuminen ei olisi jäänyt muilta huomaamatta. Siirtyminen etelään vihollisen pelossa olisi jollain tapaa ollut mahdollista, mutta siihen päätelmään ympärillä levittäytyvä asutus näytti aivan liian vanhalta.


Lafaattien maat eivät koskaan olleet levittäytyneet Nures joen itäpuolelle ja tuskin noita alueita olisi lähdetty laajentamaan ilman neuvotteluja muiden kanssa. Lafaattien kauppahuoneiden politiikkaan kuului tuottojen hakeminen eikä uusien alueiden valtaaminen ja luvaton laajentuminen olisi varmasti haitannut näitä tavoitteita.


Lähempää tarkasteltuna puiset ja kulmikkaat rakennukset eivät myöskään millään tapaa muistuttaneet lafaattien tai mind-xianien harjoittamaa arkkitehtuuria. Oman kansansa mies tunsi parhaiten ja vaikka yksinkertainen puukaupunki oli kaukana totutusta, oli kulmikkaissa kortteleissa ja yhtä kulmikkaissa ja harjakattoisissa rakennuksissa eniten juuri heitä. Ajatuksessa ei kuitenkaan ollut järkeä. Miksi ihmeessä ja mihin tarkoitukseen Nurin tai Tiriz olisi perustanut tällaisen omituisen metsäkaupungin.


Vastauksia ei ollut ja nälän sekä väsymyksen painaessa etsi mies jonkinlaista majataloa tai tavernaa. Jotakin josta saisi ainakin ruokaa, juomaa ja ehkä ihan oikean sängyn yöpymiseen. Sellainen löytyikin helposti jonkinlaisen pääkadun varrelta. Tämä katu kulki poikittain saapuvaan tiehen nähden ja niiden risteyksessä oli pienehkö toriaukea. Sekin jollain tapaa tyypillistä pohjoisten kaupunkien arkkitehtuurissa.


Pääkatu oli ennemminkin sijainnin kuin minkään loistokkuuden tai suurellisuuden mieleen tuoma nimitys. Todellisuudessa se oli vain kapea maapohjainen ja ei kovinkaan suora reitti läpi niiden muutamien korttelien, jotka muodostivat keskustan.


Majatalo oli täsmälleen samantyyppinen, kuin mitä odotti löytävänsä oman kansan kaupungeista. Kaksikerroksinen rakennus, jonka yläkerrassa oli rivissä majoitushuoneiden ikkunoita ja alakerrassa kapakka kirkkaine kynttilälyhtyineen. Pohjoisen kaupungeissa materiaalina olisi pääsääntöisesti ollut kivi, mutta maaseuduilta toki löytyi vastaavanlaisia puisia rakennuksia.


Mies varasi huoneen, eikä herättänyt epäilyjä turhilla kysymyksillä ja oli myös tyytyväinen, että hänen tarjoamansa kolikot tuntuivat olevan hyväksytty maksutapa. Kapeat puiset portaat johtivat yläkerran käytävälle, jota ainoastaan tiskiltä mukaan saatu kynttilälyhty valaisi. Lattia narisi muutaman askeleen alla, kun mies suuntasi yhdelle kuudesta ovesta.


Oven sisäpuolella oli yksinkertainen salpa, jolla oven saattoi yöksi lukita. Lattia ja seinät olivat paljasta lautaa ilman maalia tai mattoja, ikkunassa ei ollut lasia tai verhoja, ainoastaan puiset suljettavat luukut. Sänky oli yksinkertainen ja ainoa varsinainen kaluste. Sen lisäksi oli lukittava arkku henkilökohtaisia tavaroita varten. Huone oli vain muutaman neliön kokoinen ja kaikesta näki, että vaikka puutyö oli sinällään ammattimaista, oli tarkoituksenmukaisuus ja yksinkertaisuus pääasia.


Mies kokeili patjaa, jonka tunnisti helposti oljilla täytetyksi ja totesi sen olevan sekä kova että muhkurainen. Jossain kohtaa elämää moista nukkumapaikkaa ei olisi voinut kuvitellakaan, mutta lukuisten paljaalla maalla vietettyjen öiden jälkeen olkipatja tuntui juhlalliselta vaihtoehdolta.


Väsymys painoi raskaana ja patja tuntui houkuttelevalta. Mies oli hetken aikaa kahden vaiheilla ja mietti, voisiko hetkeksi paneutua lepäämään. Järjen ääni kuitenkin voitti, sillä nykyisessä väsymyksessä pieni lepo muuttuisi väistämättä tuntien uneksi ja herätessä sekä nälkä että jano vaivaisivat entistä pahemmin ja alakerran kapakka olisi aikaa sitten sulkenut ovensa.


Mies työnsi miekan, joka oli liian suuri arkkuun ja liian paljastava kapakkaan, patjan alle piiloon. Repun hän jätti sängylle, mutta rahat ja korut menivät arkkuun lukkojen taa. Mies otti vain muutaman kolikon mukaansa, jotta saisi ensimmäisen kunnon aterian pitkään aikaan ja ehkä jotakin vettä maistuvampaa janoon.


Mies sulki ikkunaluukut ennen kuin lähti huoneesta ja solmi ovessa olevan köyden hakojen väliin. Köysi ei varsinaisesti estänyt ketään menemästä sisään, mutta hidastaisi murtautumista ja kun painoi mieleen tekemänsä solmun, paljastaisi sen avaaminen luvattoman vierailun.


Myöhäisestä ajankohdasta huolimatta alakerran kapakka oli puolillaan väkeä. Seinustalla oli muutama pidempi pöytä penkkeineen, joiden ääressä nautittiin puheensorinan ja naurunremakoiden saattelemana olutta. Kaikki olivat pukeutuneet maanviljelijöiden tapaan yksinkertaisiin housuihin, hameisiin ja paitoihin.


Keskemmällä oli joitakin pienempiä pöytiä tuoleineen. Niistä muutamassa oli edelleen asiakkaita, jotka lautasten perusteella olivat ruokailijoita. Pariskuntia tai ystäviä nauttimassa illallisesta keskustelun ja yhdessäolon merkeissä.


Takaseinällä oli yksinkertainen tiski, jonka takana seisoskeleva parrakas mies huolehti asiakkaiden juomatarpeista ja satunnaisista majoittujista. Salissa hääräsi yksi tarjoilija, joka tässä vaiheessa iltaa pääsääntöisesti kantoi puisia olutkolpakoita.


Tiskin vieressä oli muurattu savuhormi ja sen yhteydessä avonainen tulipesä sekä pieni työtaso. Ruoanlaitto oli illan osalta ohitse ja keittäjä vain sekoitteli silloin tällöin ruoanloppuja, joita hiilloksen yllä olevissa padoissa seisoi. Suurempi työ oli huuhtoa tyhjiä kolpakoita työpöydällä olevassa vesisaavissa.


Selvästi maalaisyhteisöön kuulumattoman vieraan saapuminen majataloon oli herättänyt jonkin verran huomiota. Katseet olivat seuranneet miestä tämän astellessa tummaan kaapuun verhoutuneena ja reppua kantaen varaamaan huonetta.


Mies oli aistinut kiinnostuksen ja tiesi, että erityisesti vyöllä roikkuvan miekan oli pysyttävä mahdollisimman hyvin piilossa, jos halusi olla herättämättä lisää huomiota. Niinpä mies oli liikkunut varovaisesti ja pitänyt toisen käden kaavun alla ja sen verran koholla, ettei asetta voinut varmuudella havaita.


Kiinnostus vierasta kohtaan oli kuitenkin laantunut jo ennen kuin huoneen sai maksettua. Runsaan olutmäärän jälkeen kolpakosta huolehtiminen tuntui paljon vierasta tärkeämmältä ja miehen kiivetessä kynttilälyhdyn kanssa yläkertaan, jatkui iloinen illanvietto kapakassa kuin mikään ei olisi sitä keskeyttänyt.


Miehen nyt laskeutuessa takaisin ilman peittävää kaapua ja pukeutuneena tummaan tunikaan sekä housuihin, kääntyivät jälleen lähes kaikkien katseet vieraaseen. Oli selvää, ettei hän edelleenkään istunut tavallisen maalaisen kuvaan. Tunika ei näyttänyt olevan tavanomainen asuste ja vaikka vaatteet olivat kuluneet ja osin rispaantuneet, oli niiden kankaassa häivähdys koristeellisuutta ja kalliin materiaalin saattoi joku tarkkasilmäinen tunnistaa.


Muiden tuijotuksen aistiessaan mies mietti, millaisen hälyn tai mellakan olisi ritarin taisteluvarusteissa nostanut. Asia sai pienen hymynkareen nousemaan suupieleen, mutta samalla mielessä käväisi ajatus siitä, kuinka paljon helpompaa elämä olisi, jos kukaan ei tuntisi häntä. Jos hän olisi vielä tätäkin hetkeä mitättömämpi koko maailman silmissä.


Mies istui yhteen pienistä pöydistä ja tilasi ruokaa sekä olutkolpakon tarjoilijalta. Samalla kapakan elämä ympärillä palautui normaaliksi. Puheensorina voimistui ja kolpakoiden kolahdukset toisiaan vasten säestivät naurahduksia eikä kukaan enää jaksanut olla kiinnostunut yksinäisestä vieraasta.


Keittäjä kaapi tilauksen jälkeen toisesta padasta keitettyjä suurimoita ja toisesta kasvismuhennosta. Lautasen reunalle tämä leikkasi pari siivua leipää. Tarjoilija otti kolpakon tiskiltä ja lautasen keittäjältä ja kantoi ne pöytään.


Mies maksoi kolikoilla illallisen ja huokaisi tyytyväisenä tuntiessaan lämpimän ruoan tuoman henkäyksen sieraimissaan. Oikeastaan ei ollut mitään väliä miltä ruoka tuoksui, pelkkä leijaileva lämpö teki siitä herkullista. Hetken aikaa mies vain istui lautasen ylle kumartuneena ja antoi tuon miellyttävän lämmön helliä kasvojaan.


Mies otti puisen lusikan käteensä ja kauhaisi ruokaa suuhun. Oli selvää, että alkuillasta ruoka oli ollut paljon parempaa. Nyt se oli seissyt tuntikaupalla ja jäljellä oli enää patojen pohjat. Silti tässä kohtaa, monen päivän kalvavan nälän ja sekä vähäisten että vaatimattomien eväiden jälkeen, ruoka oli parasta ikinä.


Mies kauhoi lusikallisia ahnaasti ja haukkasi välillä leipää leukaperiin tarttuvista roiskeista välittämättä. Hän söi tavalla, joka ei varmasti sopinut hienompiin pöytiin, mutta joka ei täällä huomiota herättänyt. Lopulta mies malttoi laskea lusikan ja hymyili tahtomattaan nostaessaan kolpakon huulilleen.


Olut oli erinomaista ja mies otti toisen pitkän kulauksen ihan vain varmistuakseen, että juoma oli oikeasti maistuvaa eikä mielihyvän tunne ollut vain pitkän kuivan kauden aikaansaannosta. Toinen kulaus kuitenkin vahvisti havainnon. Olut oli oikeasti erinomaista. Asui täällä Suuressa metsässä sitten kuka tahansa, niin olutta he osasivat tehdä. Ja jos osasi tehdä olutta niin ei voinut olla ainakaan läpeensä paha.

Yksi risteys muuttaa kaiken


Aamulla mies lähti kohti toriaukeaa. Hän oli jälleen pukenut tumman kaavun, joka peitti riittävästi miekan ja asevyön olemassaoloa. Selässä oli edelleen tarpeettoman painava reppu, jonka sisällöstä ei kuitenkaan halunnut luopua.


Matka katkesi melkein heti, sillä pääkatua pitkin asteli kulkue, jossa oli miehelle tuttuja elementtejä, mutta jonka tarkoitus jäi hämärän peittoon. Mielen perukoilla kytevä vainoharhaisuus sai miehen perääntymään rakennusten varjoon ja odottamaan kulkueen ohikulkemista.


Kahden puisen tangon välissä olevalla tuolilla istui arvonsa selkeästi tunteva hahmo, jolla oli keltainen kaapu ja keltainen korkea päähine. Molempien tankojen kummassakin päässä oli kantaja. Nämä astelivat tarkasti samassa rytmissä ja taakka lepäsi heidän olkapäillään. Edessä kulki hiljaista liturgiaa toistava maallikko.


Kaikki kadulla olleet antoivat saattueelle tilaa, seisahtuivat seuraamaan sen etenemistä ja kumarsivat kantotuolin kohdalla. Katseissa ja ilmeissä oli sekä syvää kunnioitusta että pelkoa.


Mies tunnisti papiston edustajan, jollaisia oli nähnyt kaikissa pohjoisen kaupungeissa. Koskaan hän ei kuitenkaan ollut nähnyt näiden matkaavan kantotuoleissa ja kohtaavan kansaa sellaisella ylimielisyydellä, jota teennäinen käden ojentelu osoitti.


Paikallisten elekielestä saattoi aistia papin olemukseen hyvin sopivaa alentuvuutta. Huulet liikkuivat äänettömien rukousten tahtiin ja katseet seurasivat rauhattomasti kantotuolin liikettä, jotta syvä kumarrus osui varmasti oikealle kohtaa.


Kantotuolin perässä laahusti jonkinlainen vanki, jonka kädet oli sidottu selän taakse ja jonka kaulan ympärille kiedotun köyden toinen pää oli kiinnitetty kantotuoliin. Vanki oli risaista paitaa lukuun ottamatta alasti ja oli ihon sekä hiusten likaisuuden perusteella virunut jossakin tyrmäntapaisessa jo hetken aikaa.


Papeilla ja vangeilla ei miehen kokemuksen mukaan ollut mitään tekemistä toistensa kanssa, ellei sellaiseksi laskettu rukoilua tuomitun puolesta ja sellaisena ei kadulla esitetty näytelmä todellakaan näyttäytynyt. Papin olemassaolo antoi viitteitä kaupungin asukkaiden alkuperästä, mutta tämän käytös ja rooli yhteisössä vei päätelmältä pohjaa.


Mies antoi kulkueelle hyvän etumatkan ennen kuin lähti kulkemaan sen perässä. Epäonneksi suunta oli sama kuin kaupungista pois pyrkivällä ja vielä suuremmaksi epäonni muuttui, kun kävi selväksi, että määränpää oli nimenomaan toriaukea.


Kantotuoli näkyi selkeästi kaikkialle ja sen liikkeitä oli kauempaakin helppo seurata. Risteyksen muodostaman toriaukean kohdalla kantotuoli pysähtyi ja pääkatua pitkin kulkuetta seurannut väkijoukko alkoi hiljalleen ryhmittyä rinkiin sen ympärille.


Mies olisi voinut kiertää väkijoukon ja lähteä poispäin kaupungista, mutta koska kaikki liike tapahtui tällä hetkellä kohti toriaukeaa, ei riskiä kannattanut ottaa. Mies jäi seuraamaan tapahtumia väkijoukon ulkokehältä.


Väkijoukko oli lukumääräänsä nähden oudon hiljaa. Selvästi kaikki tiesivät mitä oli tapahtumassa ja miten tilanteessa piti käyttäytyä. Hiljaisuus kävi ymmärrettäväksi, kun pappi alkoi puhua. Jokainen kuuli sanat vaikkei niitä erityisesti huudettu.


”Turmio on saapunut tämän saastaisen olion mukana keskuuteenne. Kiitos kuulukoon niille, jotka hänestä kertoivat ja jotka antoivat teille kaikille mahdollisuuden pelastua tartunnalta.”


Mies mietti, oliko kyseessä jokin tauti, mutta jos näin oli, niin miksi tartunnan saanutta kohdeltiin kuin vankia ja vieläpä raahattiin keskelle väkijoukkoa. Kaupunki tuntui olevan täynnä ristiriitaisuuksia.


”Tämän saastan käytös on houkutellut heikompia ja jokaisen tuohon turmioon joutuneen on kannettava vastuu antamalla meille lahjoja, joilla taistelemme teidän kaikkien sielun puolesta.”


Mies ymmärsi, ettei päätelmä taudista ollut osunut oikeaan. Vanki oli syyllistynyt johonkin tekoon ja teon varjolla pappi vaati lahjoja itselleen. Kyllähän pohjoisen kaupungeissakin papeille tuotiin lahjoja, mutta niitä tuotiin ilman vaatimuksia. Lahjat liittyivät pääosin pappien pitämiin puheisiin, mutta nuo puheet olivat jotakin aivan muuta kuin juuri kuultu pelottelu.


”Turmion tuojalle ei ole pelastusta. Hän kuolee saastaisena ja ilman sielua.”


Kuolemantuomio, mies mietti. Teon on täytynyt olla melko hirvittävä, ehkä jonkun muun hengen vieminen. Joka tapauksessa julkinen tuomio papin suusta oli jotakin, jota ei koskaan ollut tullut vastaan.


Tuomion julistamisen jälkeen väkijoukon muodostaman kehän sisällä alkoi tapahtua. Ensin mies ei kyennyt näkemään mitään, mutta tilanne muuttui, kun köysi heitettiin keskellä toriaukeaa seisovan korkean parrun ja sen päässä olevan poikkipuun ylitse. Mies oli ihmetellyt tuota rakennelmaa, mutta nyt kävi selväksi, että se liittyi kuolemantuomioon.


Seuraava mitä mies näki, oli köyden kiskominen ja sen toisessa päässä olevan vangin nouseminen ilmaan. Silmukka kaulan ympärillä kiristyi ja sai uhrin sätkimään epätoivoisesti. Väkijoukon laidalle asti saattoi nähdä tuskan ja kauhun vääristävän kasvoja. Suu haukkoi epätoivoisesti ilmaa, jota ei päässyt läpi umpeen puristuvan kurkun. Vartalo sätki epätoivoisesti monen tuskallisen hetken ajan.


Väkijoukossa näkyi jälleen äänettömiä rukouksia, kun osa katsoi näytelmää joko peloissaan tai nauttien ja osa painoi katseensa maata kohden. Mies ei tiennyt mitä ajatella. Kuolemantuomio oli aina raju päätös, mutta sen toteuttaminen julkisesti ja tuollaista sietämätöntä tuskaa tuottavalla tavalla tuntui käsittämättömältä. Mikä rikos saattoi olla noin kauhea?


Vangin sätkintä loppui hiljalleen ja samalla väkijoukko alkoi hajaantua. Papin kulkue kääntyi tulosuuntaansa ja elämä alkoi palata arjen rutiineihin. Mies suuntasi tielle, jota pitkin matka toivottavasti jatkuisi läpi Suuren metsän. Toria ylittäessään hän vilkaisi vankia, joka oli jätetty roikkumaan kuoleman puuhun. Ei armoa elämässä, ei arvoa kuollessa, mies totesi päätään pyöritellen.


Torilla esitetyn näytelmän jälkeen kaupungin elämä palautui nopeasti hyvinkin tavanomaiseksi. Oli selvää, ettei tapahtuma ollut niin harvinainen, että se jäisi vaivaamaan pidemmäksi aikaa. Irvokkaasti roikkuvasta ruumiista huolimatta väkijoukko hajaantui päivän töihin, torimyyjät alkoivat valmistella myyntikärryjään ja tavanomainen kanssakäyminen täytti kaupungin ilmapiirin.


Askelien jatkaessa kulkuaan tuon tavanomaisuuden keskellä, siirsi mies itsekin teloituksen tuoman kuvotuksen jonnekin alitajuntaan. Askareisiinsa lähtevät asukkaat, aamun sarastuksen värjäämät maisemat ja kaikkialle ulottuva vehreys saivat miehen miettimään mitä hän maailmasta etsi? Mikä häntä jossain lännessä odotti? Mitä hän halusi elämältä?


Mies karisti kysymykset mielestään ja lähti tietä pitkin suuntaan, jossa toivoi sen jatkuvan kaupungin jälkeenkin. Maisemat olivat samanlaiset kuin pohjoisen puolella. Rakennusten määrän vähentyessä, viljelykset, kasvimaat ja karja-aitaukset lisääntyivät.


Kuten toiveissa oli ollut, jatkui tie viimeistenkin asutusten merkkien jäädessä taakse. Ympärillä oli jälleen metsän ehdoilla kiemurteleva tie, puunrunkojen jykevä maisema, lehvistön läpi kajastava päivänvalo ja täydellinen rauha.


Tie oli kuitenkin käytetymmän näköinen kuin Suuren metsän pohjoislaidasta ensimmäisille viljelyksille. Syystä tai toisesta tällä osuudella liikkui enemmän väkeä ja siksi ne muutamat kärryt, joita tuli vastaan, eivät varsinaisesti yllättäneet. Ehkä liikenne selittyi muutamalla hyvin vaatimattoman näköisellä risteyksellä, joissa aavistuksen tietä muistuttava kulkureitti erkaantui jonnekin metsän syövereihin.


Selkeät jäljet maaperässä kertoivat risteävien teiden käytöstä, mutta eivät siinä määrin kuin jalkojen alla kulkevalla, jonkinlaisena tämän yhteisön pääväylänä toimivalla tiellä. Ehkä metsä piti sisällään myös suurempia maatiloja tai joitakin pienempiä asutustaajamia. Jokaisen risteyksen kohdalla mies kuitenkin jatkoi eteenpäin, sillä yhä edelleen ajatus oli päästä länteen ja siihen tarkoitukseen nykyisellä reitillä pysyminen tuntui parhaalta vaihtoehdolta.


Metsän uumenissa kiemurtelevalle tielle ei tuntunut tulevan loppua. Paikan nimi oli Suuri metsä ja kartoissa se näyttäytyi nimensä mukaisesti suurena metsäisenä alueena, mutta ei sen valtavuutta voinut ymmärtää ilman omakohtaista kokemusta.


Mies asteli eteenpäin loputtomaksi muuttuneella tiellä. Kaksi yötä oli jälleen vierähtänyt sammalpeitteellä nukkuen, mutta yhä edelleen metsä jatkui kaikkialla silmänkantamattomiin ja yhä edelleen tie jatkoi kulkuaan läpi vihreän maiseman.


Kaupunki oli jäänyt aikaa sitten taakse ja sen yksinkertaiset nautinnot alkoivat muuttua unenomaisiksi muistoiksi väsyneessä mielessä. Yö majatalossa oli tarjonnut rentouttavat unet, jota oli täydentänyt aamiainen alakerran kapakassa, mutta se kaikki tuntui huomattavasti kaukaisemmalta kuin mitä todellisuudessa oli.


Hetkellisen levon lisäksi kaupunki oli kuitenkin antanut myös uskoa matkan jatkamiselle. Ilman sitä olisi metsän äärettömyys alkanut tuntua musertavalta ja ajatus takaisin kääntymisestä voimistunut. Nyt uskoa riitti ajatukselle, että tiellä oli tarkoitus ja se oikeasti johti jonnekin.


Mies ei ollut uskaltanut kysellä kaupungista tai siellä elävästä kansasta. Ei sen paremmin kapakassa kuin vastaantulevilta asukkailta. Mahdollisuus vihamielisyydelle tuntui pieneltä, mutta kaiken tapahtuneen jälkeen ei vieraiden hyväntahtoisuuteen löytynyt luottamusta. Papin johtama näytelmä torilla ei ollut ainakaan vähentänyt epäilyksiä.

